**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 8 Μαρτίου 2017, ημέρα Τετάρτη και ώρα 13.20΄, στην **Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέματα ημερήσιας διάταξης:

Α. Ενημέρωση των μελών της Επιτροπής, από τον Πρόεδρο και Διευθύνοντα Σύμβουλο της ΔΕΗ Α.Ε., κ. Εμμανουήλ Παναγιωτάκη, σύμφωνα με το άρθρο 32 παρ. 9 του Κανονισμού της Βουλής, σχετικά με την προμήθεια υγρών καυσίμων για κάλυψη των αναγκών της ΔΕΗ Α.Ε. κατά το έτος 2017.

Β**.** Ενημέρωση των μελών της Επιτροπής, από τον Πρόεδρο και Διευθύνοντα Σύμβουλο της ΔΕΗ Α.Ε., κ. Εμμανουήλ Παναγιωτάκη, σύμφωνα με το άρθρο 32 παρ. 9 του Κανονισμού της Βουλής, σχετικά με την ανάθεση της παροχής ταχυδρομικών υπηρεσιών μεταφοράς και επίδοσης λογαριασμών ηλεκτρικού ρεύματος και ενημερωτικών επιστολών της ΔΕΗ Α.Ε., στην εταιρεία ΕΛΤΑ Α.Ε..

Στη συνεδρίαση παρέστη ο Υπουργός Περιβάλλοντος και Ενέργειας, κ. Γεώργιος Σταθάκης,καθώς και αρμόδιοι υπηρεσιακοί παράγοντες.

Επίσης, στη συνεδρίαση, εκτός από τον κ. Εμμανουήλ Παναγιωτάκη, Πρόεδρο και Διευθύνοντα Σύμβουλο της Δ.Ε.Η. Α.Ε., ήταν παρόντες ο κ. Νικόλαος Αραβαντινός, Γενικός Διευθυντής Υποστηρικτών Λειτουργιών της Δ.Ε.Η. Α.Ε. και ο κ. Δημήτριος Μπουσδέκης, Διευθυντής Υλικού και Προμηθειών της Δ.Ε.Η. Α.Ε..

Η Πρόεδρος της Επιτροπής, αφού διαπίστωσε την ύπαρξη απαρτίας κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Βαρδάκης Σωκράτης, Δημαράς Γιώργος, Κοζομπόλη Παναγιώτα, Δρίτσας Θεόδωρος, Γιουσούφ Αϊχάν, Γκιόλας Ιωάννης, Ιγγλέζη Κατερίνα, Καματερός Ηλίας, Καραγιάννης Γιάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Μπαλωμενάκης Αντώνης, Ξυδάκης Νίκος, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Σέλτσας Κωνσταντίνος, Σηφάκης Γιάννης, Σιμορέλης Χρήστος, Σπαρτινός Κώστας, Συρμαλένιος Νίκος, Τελιγιορίδου Ολυμπία, Τζάκρη Θεοδώρα, Θραψανιώτης Μανώλης, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Γιόγιακας Βασίλειος, Δήμας Χρίστος, Καραμανλής Αχ. Κωνσταντίνος, Κατσαφάδος Κωνσταντίνος, Καράογλου Θεόδωρος, Μπακογιάννη Θεοδώρα (Ντόρα), Μπουκώρος Χρήστος, Πλακιωτάκης Ιωάννης, Σκρέκας Κωνσταντίνος, Χαρακόπουλος Μάξιμος, Ζαρούλια Ελένη, Παναγιώταρος Ηλίας, Αρβανιτίδης Γεώργιος, Κωνσταντινόπουλος Οδυσσέας, Τζελέπης Μιχαήλ, Καραθανασόπουλος Νικόλαος, Βαρδαλής Αθανάσιος, Καμμένος Δημήτριος, Λαζαρίδης Γεώργιος, Αμυράς Γεώργιος και Θεοχάρης Θεοχάρης (Χάρης).

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κυρίες και κύριοι συνάδελφοι αρχίζει η συνεδρίαση της Διαρκούς Επιτροπής Παραγωγής και Εμπορίου με θέματα ημερήσιας διάταξης την ενημέρωση των μελών της Επιτροπής, από τον Πρόεδρο και Διευθύνοντα Σύμβουλο της Δ.Ε.Η. Α.Ε., κ. Εμμανουήλ Παναγιωτάκη, σύμφωνα με το άρθρο 32 παρ. 9 του Κανονισμού της Βουλής, σχετικά με την προμήθεια υγρών καυσίμων για κάλυψη των αναγκών της ΔΕΗ Α.Ε. κατά το έτος 2017 και την ανάθεση της παροχής ταχυδρομικών υπηρεσιών μεταφοράς και επίδοσης λογαριασμών ηλεκτρικού ρεύματος και ενημερωτικών επιστολών της ΔΕΗ Α.Ε., στην εταιρεία ΕΛΤΑ Α.Ε..

Σε ό,τι αφορά στη διαδικασία που θα ακολουθηθεί, αυτή θα γίνει με βάση το άρθρο 32 παρ. 9 του Κανονισμού της Βουλής. Πρωτίστως, το λόγο θα πάρει ο κ. Παναγιωτάκης, ο Πρόεδρος και Διευθύνων Σύμβουλος της Δ.Ε.Η. Α.Ε., προκειμένου να μας κάνει μία ενημέρωση για τα δύο θέματα, ώστε να ακολουθήσουν οι ερωτήσεις των συναδέλφων Βουλευτών.

Κύριε Παναγιωτάκη, έχετε το λόγο.

ΕΜΜΑΝΟΥΗΛ ΠΑΝΑΓΙΩΤΑΚΗΣ (Πρόεδρος και Διευθύνων Σύμβουλος της Δ.Ε.Η. Α.Ε.): Κυρία Πρόεδρε, κύριε Υπουργέ, κ.κ. Βουλευτές, σας ευχαριστώ πολύ για την πρόσκληση. Όπως είπε η κυρία Πρόεδρος, οι διαγωνισμοί αυτοί αφορούν στην προμήθεια υγρών καυσίμων και τα ταχυδρομικά τέλη.

Η Δ.Ε.Η. χρησιμοποιεί δύο ειδών υγρά καύσιμα. Το ένα είναι το μαζούτ, το οποίο έχει χαμηλή περιεκτικότητα θείου και αφορά στην τροφοδοσία των μεγάλων μονάδων της Κρήτης και ένα μέρος από τα νησιά. Το δεύτερο είναι το ντίζελ, το οποίο αφορά ένα μεγάλο μέρος από τη νησιωτική χώρα, αλλά χρησιμοποιείται και ως υποβοηθητικό για τις εναύσεις των λιγνιτικών μονάδων, καθώς και για τα ορυχεία και τις χερσαίες μεταφορές.

Έγιναν δύο ξεχωριστοί διαγωνισμοί σύμφωνα με την πολιτική την οποία έχουμε χαράξει και η οποία συνίσταται στο εξής: Πρώτον ότι θα γίνεται διεθνής μειοδοτικός διαγωνισμός, δεύτερον, οι μεταφορές θα διενεργούνται από πλοία που θα ναυλώνονται από εμάς. Άρα, με δική μας ευθύνη. Αυτό έχει επιφέρει αρκετές αλλαγές σε σχέση με παλαιότερα που ζητούσαμε η προμήθεια να γίνεται, επί τόπου. Δηλαδή, τη μεταφορά να την αναλαμβάνει ο προμηθευτής. Αυτό περιόριζε και τον ανταγωνισμό, μεταξύ άλλων.

Τρίτον, αυτοί οι διαγωνισμοί θα γίνονται ηλεκτρονικά. Επιτεύχθηκαν και στις δύο περιπτώσεις πολύ ικανοποιητικοί διαγωνισμοί με αρκετούς συμμετέχοντες, Έλληνες και ξένους. Τα αποτελέσματα κρίνονται ικανοποιητικά γιατί έχουμε πετύχει τις μικρότερες δυνατές τιμές σε σχέση με το παρελθόν.

Συγκεκριμένα, τα «περιθώρια», όπως λέγονται, από τη συνολική προμήθεια ήταν τα χαμηλότερα της τελευταίας εξαετίας. Η συνολική δαπάνη, προϋπολογίζεται για το mazout στα περίπου 311 εκατ. ευρώ, για 940.000 μετρικούς τόνους. Επίσης, για το diesel έγινε επιτυχημένος διαγωνισμός. Η συνολική δαπάνη θα είναι περίπου 285-286 εκατ. ευρώ και αφορά 350.000 χιλιόλιτρα. Παρά το γεγονός ότι πετύχαμε καλύτερες τιμές, έχουμε μια αύξηση σε σχέση με πέρυσι, λόγω της ισοτιμίας EUR/USD, διότι όλες αυτές οι συναλλαγές γίνονται σε δολάρια.

Σε ό,τι αφορά στο δεύτερο θέμα που είναι η περισυλλογή, μεταφορά και επίδοση των διαγωνισμών ρεύματος, έλαβαν μέρος δύο εταιρείες, τα ΕΛΤΑ και η ACS. Η ACS δεν πληρούσε όλους τους όρους της διακήρυξης, γι' αυτό απερρίφθη. Έγιναν κάποιες προσφυγές, οι οποίες δικάστηκαν, τελείωσαν εκεί και έτσι το έργο το ανέλαβαν τα ΕΛΤΑ. Πρόκειται, περίπου για 45 εκατ. λογαριασμούς το χρόνο, οι οποίοι πήγαιναν στα σπίτια και το διαγωνισμό τον κέρδισαν, όπως είπαμε, τα ΕΛΤΑ. Η τιμή που επιτεύχθηκε ήταν παραπλήσια με αυτή του προηγούμενου διαγωνισμού, όπου πάλι τον είχαμε παρουσιάσει στη Βουλή. Είναι για έναν, συν ένα χρόνο, δηλαδή, θα είναι για φέτος και θα έχει δυνατότητα επέκτασης για ένα ακόμη χρόνο. Το συνολικό τίμημα είναι περίπου 21 εκατ. ευρώ. Αυτό είναι το κόστος της επίδοσης των λογαριασμών μας. Στόχος της επιχείρησης είναι να μειωθεί, όσο το δυνατόν, περισσότερο η έγγραφη αποστολή των λογαριασμών και να αξιοποιηθεί το ηλεκτρονικό σύστημα, στο οποίο ήδη κάνουν χρήση, περίπου, το 10%-12% των καταναλωτών μας. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Αραβαντινός.

ΝΙΚΟΛΑΟΣ ΑΡΑΒΑΝΤΙΝΟΣ (Γενικός Διευθυντής Υποστηρικτικών Λειτουργιών της ΔΕΗ ΑΕ): Ευχαριστώ, κυρία Πρόεδρε. Θα ήθελα να αναφερθώ στις συμβάσεις των καυσίμων, οι όροι πληρωμής είναι καλύτεροι από πέρυσι. Να πω ότι μέχρι πρόπερσι παίρναμε τα καύσιμα με προπληρωμή, δηλαδή δεν γινόταν η εκφόρτωση του φορτίου, εάν δεν είχαν καταβληθεί τα χρήματα στον προμηθευτή μας. Στην τελευταία σύμβαση, στην περσινή, αυτό γινόταν με ένα Documentary Letter of Credit, όπου τα χρήματα έμπαιναν με τη μορφή εγγύησης σε μια ξένη -κοινής αποδοχής- τράπεζα, αλλά μεταβιβάζονται στον προμηθευτή μας μετά την ποιοτική και ποσοτική παραλαβή του φορτίου. Φέτος, καταφέραμε να προμηθευόμαστε καύσιμα με ανοιχτή πίστωση, 21-60 ημερών ανάλογα με το είδος του καυσίμου.

Επίσης το premium, σωστά είπε ο κύριος Πρόεδρος, είναι εξαιρετικό. Αγοράζουμε πια τα καύσιμα σε τιμές που αγοράζουν τα μεγάλα διυλιστήρια. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής Παραγωγής και Εμπορίου ): Ο κ. Μπουσδέκης έχει να προσθέσει κάτι;

ΔΗΜΗΤΡΙΟΣ ΜΠΟΥΣΔΕΚΗΣ (Διευθυντής Υλικού και Προμηθειών): Όχι.

ΧΑΡΑ ΚΑΦΑΝΤΑΡΗ (Πρόεδρος της Επιτροπής Παραγωγής και Εμπορίου ): Τώρα προχωράμε σε ερωτήσεις, τοποθετήσεις. Όποιος θέλει να τοποθετηθεί, ας σηκώσει το χέρι του στις υπηρεσίες της Βουλής. Θα ξεκινήσουμε με τον κ. Καραναστάση και μετά με τον κ. Μανιάτη που έχουν ήδη γραφτεί.

ΑΠΟΣΤΟΛΟΣ ΚΑΡΑΝΑΣΤΑΣΗΣ: Νομίζω ότι η σημερινή ενημερωτική εισήγηση του κυρίου Παναγιωτάκη αφορά την προμήθεια των υγρών καυσίμων για το έτος 2017 για τη Δ.Ε.Η.. Όσον αφορά στο θέμα της προμήθειας για τις νησιωτικές μονάδες ηλεκτροπαραγωγής είτε αυτές είναι μαζούτ ή ντίζελ, νομίζω ότι μέσα από αυτή τη διαδικασία αναδεικνύεται μια κορυφαία, θα μπορούσα να πω, διαδικασία διαγωνιστική, όπου συμμετείχαν πάνω από 10 εταιρείες από ό,τι διαφαίνεται.

Πραγματικά, μέσα από τη διαδικασία του ηλεκτρονικού διαγωνισμού όπου διασφαλίζεται η διαφάνεια και η καλύτερη δυνατή τιμή από τους προμηθευτές, νομίζω ότι μέσα από το αποτέλεσμα που έχει προκύψει και με βάση την τιμή με την οποία έγινε η προσφορά, ότι πρέπει να είμαστε ικανοποιημένοι.

Διαφαίνεται ότι ακόμη και οι όροι πληρωμής, οι οποίοι έχουν επιτευχθεί, δηλαδή να δίνεται μια ανοικτή πίστωση ενός έως δύο μηνών, νομίζω ότι είναι πάρα πολύ σημαντική, όσον αφορά τη δυνατότητα λειτουργίας της Δ.Ε.Η., ειδικά σε μια περίοδο που αναγνωρίζουμε ότι υπάρχει μια αντικειμενική δυσκολία, όσον αφορά τη ρευστότητα αυτή τη στιγμή.

Πιστεύω λοιπόν, ότι η διαδικασία αυτή έχει διασφαλίσει μια αντικειμενικότητα, μια διαδικασία στην οποία πιστεύω ότι δεν είναι δυνατόν να υπεισέλθει οποιοσδήποτε προβληματισμός, όσον αφορά στον τρόπο με τον οποίο επιτεύχθηκε αυτός ο διαγωνισμός.

Η δική μου εκτίμηση είναι ότι πέρα από αυτό, θα πρέπει σε μια δεύτερη φάση να βρεθούν και εκείνοι οι τρόποι, έτσι ώστε να μπορέσουμε να ξεφύγουμε από τη διαδικασία της προμήθειας των νησιών από μαζούτ ή από ντίζελ. Να μπορέσουμε δηλαδή να βρούμε μια άλλη διαδικασία, κατά την οποία πιθανότατα θα μειωθούν αυτές οι πληρωμές των προμηθειών μαζούτ και ντίζελ.

Δηλαδή, πηγαίνοντας σε εναλλακτικές πηγές ενέργειας, οι οποίες θα δώσουν μια νέα προοπτική, όσον αφορά και τη λειτουργία της Δ.Ε.Η., αλλά και για να μπορέσουμε να ξεφύγουμε, όσο το δυνατόν περισσότερο, από τις μονάδες της ηλεκτροπαραγωγής με μαζούτ.

Ευχαριστούμε τον κύριο Πρόεδρο για την ενημέρωση που μας έκανε και νομίζω ότι είναι μια διαδικασία, η οποία εξασφαλίζει μια άριστη τιμή, όσον αφορά στις προδιαθέσεις σας.

ΧΑΡΑ ΚΑΦΑΝΤΑΡΗ (Πρόεδρος της Επιτροπής Παραγωγής και Εμπορίου ): Το λόγο έχει ο κ. Μανιάτης και ακολουθεί ο κ. Θεοχάρης.

ΙΩΑΝΝΗΣ ΜΑΝΙΑΤΗΣ: Κύριε Πρόεδρε, σας ευχαριστούμε για την ενημέρωση.

Θέλω να ξεκινήσω ρωτώντας σας, το 2015 με βάση τα αποτελέσματα τα οικονομικά που δημοσιεύσατε το 2016, είναι αλήθεια ότι η Δ.Ε.Η., που μόνο λόγω των χαμηλών τιμών πετρελαίου και ορυκτών καυσίμων κέρδισε περίπου 400 εκατομμύρια ευρώ σε σχέση με το 2014 και τα προηγούμενα χρόνια; Και εάν ναι, αυτή η εκπληκτική τύχη της Δ.Ε.Η., το να έχει 400 εκατομμύρια ευρώ το χρόνο λιγότερα κόστη, βοήθησε στο να «σταθεί όρθιο» η εταιρία ναι ή όχι;

Δεύτερη ερώτηση. Φαντάζομαι, σήμερα είδατε το πρωτοσέλιδο της εφημερίδας «ΚΑΘΗΜΕΡΙΝΗ», όπου φαίνεται ότι με παλαιοκομμουνιστικού τύπου φανατισμό του 1917, όχι του 2017, ορισμένα στελέχη που έχουν διοριστεί από την Κυβέρνηση σε ενεργειακές εταιρίες σαν τη δική σας, υπερασπίζονται με ένα είδος νεοφιλελεύθερης αρπακτικότητας, θα έλεγα, τη δική τους θέση, δίνοντας μπόνους στον εαυτό τους, αυτοαναβιβαζόμενοι μέσα στην εταιρεία, και σε αυτό αναφέρομαι για την περίπτωση του ΔΕΣΦΑ, στον δε ΑΔΜΗΗΕ, φαίνεται ότι όταν εντοπίστηκαν και αποκαλύφθηκαν αρνιόντουσαν ακόμα και να δώσουν πίσω τις αμοιβές. Μιλάω για αμοιβές των 20.000€ και εφάπαξ των 200.000€. Εσείς, ως διοίκηση, πώς αντιμετωπίζετε αυτή τη συμπεριφορά ομολόγων σας;

Τρίτη ερώτηση. Έχετε δηλώσει ότι οι χώρες χρεοκοπούν όχι μόνο από τις τράπεζες αλλά και από την ενέργεια. Και ταυτόχρονα, είναι γνωστό σε όλους μας ότι ο κ. Πρωθυπουργός θαυμάζει το μοντέλο διακυβέρνησης της Βενεζουέλας και της Αργεντινής. Είναι ή δεν είναι αλήθεια ότι οι χώρες αυτές χρεοκόπησαν- τις οποίες θαυμάζει ο κ. πρωθυπουργός- λόγω της χρεοκοπία ως των ενεργειακών τους εταιρειών;

Επιπλέον, επειδή βρισκόμαστε σε ένα στάδιο σκληρής διαπραγμάτευσης με την τρόικα από το χρονικό διάστημα, θέλω να σας ρωτήσω το εξής….

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το θέμα μας όμως είναι άλλο, κ. Μανιάτη, σήμερα. Σας παρακαλώ περιοριστείτε στα θέματα.

ΙΩΑΝΝΗΣ ΜΑΝΙΑΤΗΣ: Δεν ξέρω, ενδιαφέρον είναι ότι κάποιοι συνάδελφοί φωνασκούν, προφανώς είναι ενοχλητικές οι ερωτήσεις, δεν είναι τοποθετήσεις.

Κύριε Πρόεδρε της Δ.Ε.Η., θέλω να σας ρωτήσω. Η Δ.Ε.Η. βρίσκεται μπροστά σ' ένα τεράστιο πρόβλημα με τα 3 δισ. € περίπου ανείσπρακτων οφειλών που το 2014, ήταν περίπου 1 δισ. €, μόνο και την ίδια στιγμή, αντιμετωπίζεται ένα μνημόνιο που υπέγραψε ο κ. Τσίπρας, όπου θα συρρικνωθείτε υποχρεωτικά στο 50% της σημερινής σας δυναμικότητας με μηδέν αντάλλαγμα. Σας υποχρεώνει, λοιπόν, η κυβέρνηση μέσω των δημοπρασιών χονδρικής ηλεκτρικής ενέργειας να συρρικνωθείτε σε πελατειακή βάση και σε παραγωγική βάση κατά 50%. Αυτό, το θεωρείται πιο συμφέρον για την εταιρία έναντι της μείωσης κατά 30% της εταιρίας μέσω της Μικρής Δ.Ε.Η., όπου θα εισπράττατε και περίπου 5 δισ. €; Ποια είναι η επιλογή της εταιρίας, ανεξάρτητα από το τι αποφασίζουν κάθε φορά οι κυβερνήσεις;

Μια τελευταία ερώτηση, αν έχετε ενημερωθεί. Το 17% της Δ.Ε.Η. που είναι στο ΤΑΙΠΕΔ, θα προχωρήσει η πρόσληψη Συμβούλου Ιδιωτικοποίησης, ώστε από το 51% που είναι σήμερα η Δ.Ε.Η. να πέσει στο 34% ή δεν έχετε κάποια εικόνα γι’ αυτό; Ευχαριστώ πολύ, κυρία Πρόεδρε, για τις ερωτήσεις που κατέθεσα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Θεοχάρης.

ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ: Να ευχαριστήσουμε για αυτή την ενημέρωση τον Πρόεδρο της Δ.Ε.Η.. Είναι θετικό γιατί επιτέλους γίνονται διαγωνισμοί και μειώνεται το κόστος των καυσίμων της Δ.Ε.Η.. Κάνοντας ένα πρόχειρο απολογισμό, βλέπουμε ότι ουσιαστικά αγοράζονται με 44 δολάρια το βαρέλι, στις τιμές της αγοράς και αυτό είναι πολύ θετικό. Είναι προφανής μια δυσλειτουργία και ενδεχομένως, να μας πείτε, με ποιο τρόπο θα μπορούσε να βοηθήσει εδώ η Πολιτεία, ώστε να μπορέσετε να πάρετε και να κάνετε ένα προγραμματισμό πέραν του έτους.

Διότι, ξέρουμε ότι πέρυσι οι τιμές ήταν γύρω στα 27 δολάρια το βαρέλι. Αν λοιπόν είχαν γίνει αγορές για ένα, δύο ή και τρία χρόνια, να γίνει μια αποθεματοποίηση, είναι προφανές ότι το κόστος σας θα ήταν το καλύτερο. Επίσης, αν θα μπορούσατε αυτό με κάποιο τρόπο να το διαχειριστείτε καλύτερα και να σας επιτρέψει η νομοθεσία να το κάνετε.

Ένα δεύτερο θέμα που προφανώς έχει σχέση και με το κόστος το ίδιο και τις ανάγκες για μαζούτ και ντίζελ. Είναι προφανές ότι οι διασυνδέσεις αυτό θα το μείωναν δραστικά, άρα και συνολικά θα μειωνόταν. Θα είχε αξία να ακούσουμε και να δούμε τα προβλήματα και τι θα έπρεπε να έχει γίνει. Για ποιο λόγο η Πολιτεία καθυστερεί τόσα χρόνια να γίνουν αυτές οι διασυνδέσεις και αναγκαζόμαστε να πληρώνουμε αυτού του είδους τα κόστη.

Σε σχέση με τα ΕΛΤΑ -και εγώ το πιστεύω, γιατί και στη Γενική Γραμματεία το είχαμε υλοποιήσει σε μεγάλο βαθμό, πρέπει να μειωθεί η χρήση της έγγραφης αποστολής των εντύπων λογαριασμών και εκεί θα σας ρωτούσα, κατά πόσο έχετε κάποιο στρατηγικό σχέδιο συνεργασιών με τις Τράπεζες, οι οποίες θα μπορούσαν και αυτές να αυξήσουν τη διείσδυση των ηλεκτρονικών λογαριασμών, γιατί με αυτό τον τρόπο οι πολίτες συνδυάζουν την πληρωμή τους, την ηλεκτρονική ειδοποίηση και τα λοιπά. Νομίζω ότι αν κάνετε τέτοιες κινήσεις θα σας βοηθήσει πολύ.

Τώρα δύο τρεις ερωτήσεις γενικότερου ενδιαφέροντος. Νομίζω πως είναι ευκαιρία να έχουμε τον Υπουργό εδώ, για να μας κάνει μια ενημέρωση σχετικά με τη διαπραγμάτευση. Οι μισές δημοσιογραφικές πληροφορίες λένε ότι δεν αναφέρουν τα ενεργειακά ακόμα, ως ζήτημα τριβής, άλλες όμως βάζουν και αυτά στο «τσουβάλι». Συνήθως μιλάνε για τα μέτρα του 2019 και τα εργασιακά. Οπότε θέλουμε μια ενημέρωση για το πού βρίσκονται οι διαπραγματεύσεις.

Δυο ακόμα θέματα είναι τα ζητήματα των Golden Boys και της ΔΕΣΦΑ, κ. Υπουργέ. Επιτέλους πρέπει να τα δείτε. Δεν μπορούμε να έχουμε το ένα μετά το άλλο τα κρούσματα σε αυτούς τους τομείς. Είχαμε προηγουμένως τον ΑΔΜΗΕ, εάν δεν κάνω λάθος, τώρα έχουμε την ΔΕΣΦΑ. Τι σκοπεύετε να κάνετε για όλα αυτά;

Να κλείσω με μια ερώτηση που είχα κάνει σε σχέση με την μη παράσταση της Δ.Ε.Η., που απαντήθηκε μετά από αρκετό καιρό χθες, όμως δεν άκουσα και δεν απαντήθηκαν το τι θα γίνει με όλες αυτές τις παράνομες επιχορηγήσεις.

Δηλαδή, πώς μπορεί η Δ.Ε.Η. να προασπίζεται τα συμφέροντα των μετόχων με αυτού του είδους τις πρακτικές, πώς διασφαλίζεται ο ηθικός κίνδυνος από τη στιγμή που ο οποιοσδήποτε μπορεί να λαμβάνει παρανόμως υψηλότερα ποσά και μόλις τα επιστρέψει να αποφεύγει κάθε συνέπεια; Πώς μπορεί να εφαρμόζονται δύο μέτρα και δύο σταθμά, τη μια να πιέζονται οι πολίτες με τις ληξιπρόθεσμες υποχρεώσεις, να κόβεται κατά χιλιάδες το ρεύμα σε συμπολίτες μας και από την άλλη, να υπάρχει τέτοια ελαστικότητα σε όσους, εντός του Οργανισμού, ζημιώνουν τη ΔΕΗ; Αυτές νομίζω ότι είναι απαντήσεις που πρέπει να δοθούν, προς χάρη του ελληνικού λαού. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Παναγιώταρος.

ΗΛΙΑΣ ΠΑΝΑΓΙΩΤΑΡΟΣ: Σας ευχαριστώ πολύ, κυρία Πρόεδρε. Κύριε Πρόεδρε, ήταν πολύ καλή η ενημέρωση που μας κάνατε και καλό θα ήταν να ερχόσασταν όσο πιο τακτικότερα γίνεται, γιατί η Δ.Ε.Η. απασχολεί όλο τον ελληνικό λαό, όπως π.χ. οι ενέργειες της, οι αποφάσεις της, σε οτιδήποτε γίνεται.

Επίσης, καλό θα ήταν να γίνει κάποια στιγμή και μία ενημέρωση από εσάς για το σοβαρότατο ζήτημα των ληξιπρόθεσμων οφειλών, διότι γίναν κάποιες καλές ενέργειες και προσπάθειες, όπως οι 36 δόσεις που ήταν καλό, αλλά υπήρξαν πάρα πολλοί Έλληνες πολίτες, οι οποίοι δεν μπόρεσαν να υπαχθούν σε αυτές για μικρό-λεπτομέρειες, οι οποίες θα μπορούσαν πολύ εύκολα να έχουν λυθεί από εσάς, δηλαδή από το Δ.Σ.. Γιατί, πάντα υπήρχε αυτή η δικαιολογία ότι θα πρέπει να είναι με απόφαση Δ.Σ. αυτές οι μικρές αλλαγές.

Σε ό,τι αφορά τους λογαριασμούς της Δ.Ε.Η.. Ήταν καλό ότι υπήρξε μείωση μετά από διαγωνισμό, αλλά θα θέλαμε να μας πείτε περισσότερα για τους λογαριασμούς.

Επίσης, θα θέλαμε περισσότερα για αυτό που συζητιέται καθημερινά, το διαβάζετε, το ακούτε και όλοι το λένε, δηλαδή, για τις άσχετες χρεώσεις που επιβαρύνουν το λογαριασμό της Δ.Ε.Η. και κατά συνέπεια, επιβαρύνονται και οι Έλληνες πολίτες. Δεν μπορεί συνεχώς και μέσω των λογαριασμών της Δ.Ε.Η. και για ένα αγαθό, το οποίο είναι πλέον άκρως απαραίτητο για την επιβίωση το 2017, ουσιαστικά «να εκβιάζουν» τον καταναλωτή, βάζοντάς του όλες αυτές τις άσχετες χρεώσεις. Βέβαια, κάποιες από αυτές τις χρεώσεις είχαν ξεκινήσει με ένα πολύ μικρό ποσοστό και ξαφνικά, βλέπουμε σήμερα σε έναν λογαριασμό της Δ.Ε.Η. αυτές οι χρεώσεις να ξεπερνούν το 50% του λογαριασμού.

Σε ό,τι αφορά τους διακανονισμούς, σας είπα, ότι θα πρέπει να το δείτε, γιατί βλέπετε ότι ακόμη και με τις 36 δόσεις, θα πληρωθούν 1, 2 ή 3 δόσεις, αλλά λόγω της γενικότερης οικονομικής συγκυρίας, είναι σίγουρο και δεδομένο - και φαντάζομαι ότι θα το γνωρίζετε και εσείς - ότι οι περισσότεροι θα εκπέσουν αυτής της ρύθμισης.

Άρα, θα πρέπει να λάβετε τα μέτρα σας και να μην προϋπολογίζεται αυτά ως έσοδα, γιατί το πιο πιθανόν είναι ότι το μεγαλύτερο ποσοστό αυτών, να μην μπει στα ταμεία της Δ.Ε.Η..

Επίσης, θα θέλαμε να κάνετε μια μικρή αναφορά, σχετικά με την υπόθεση του τέως Διοικητή της Δ.Ε.Η., του κ. Ζερβού, άλλα και για τα χρήματα που έδινε η Διοίκηση της Δ.Ε.Η. στους συνδικαλιστές της ΓΕΝΟΠ. Μιλάμε για δεκάδες εκατομμύρια ευρώ. Αυτή είναι μια υπόθεση, η οποία πήγε στα δικαστήρια, αλλά απ' ό,τι μάθαμε δεν υπήρχε πολιτική αγωγή, δεν πήγε η Δ.Ε.Η., δεν πήγε το Κράτος για να υπερασπιστεί τα συμφέροντά του, λες και «ήταν συμφωνημένη αυτή η διαδικασία», προκειμένου να μην υπάρξει τιμωρία και να μην υπάρξει απόδοση ευθυνών.

Επίσης, σε ό,τι αφορά τη ΔΕΣΦΑ και «αυτό το μπουμπούκι» το οποίο αποφάσισε να δώσει από μόνος του τα 100.000 € εφάπαξ στον εαυτό του. Αυτό είναι κάτι, το οποίο το ανέφεραν και άλλοι Βουλευτές. Αυτό, είναι ένα πάρα πολύ σοβαρό ζήτημα και δεν μπορεί αυτή τη στιγμή ο ελληνικός λαός να έχει χιλιάδες προβλήματα και να ακούει ότι κάποιοι άνθρωποι που μπαίνουν εν ονόματι του ελληνικού λαού σε «θέσεις κλειδιά» για το καλό του ελληνικού λαού, το μόνο που είναι να κάνουν, είναι, να αποφασίζουν και να συνυπογράφουν τεράστιες αυξήσεις για τους προσωπικούς τους λογαριασμούς.

Τελειώνοντας, θα ήθελα να αναφερθώ σε ένα θέμα που συνεχώς το ακούμε και βλέπετε ότι μας απασχολεί όλους και αφορά το μέλλον της Δ.Ε.Η.. Η μεγαλύτερη επιχείρηση της πατρίδα μας, η οποία λόγω της Ε.Ε. και όλων όσων υπερασπίζονται την ελεύθερη οικονομία, υποχρεώνουν την Δ.Ε.Η. σε διάλυση ή σε κατάτμησή της, με πολύ άδικο τρόπο.

Γνωρίζουμε το τι γίνεται και ότι είναι μεν υποχρεωμένη η Δ.Ε.Η., λέει, να δώσει μεγάλο μέρος των καλών της πελατών στις νέες εταιρίες, αλλά όχι τους κακούς πελάτες, δηλαδή, αυτό δεν έχει ξανακουστεί, το να συζητούμε και να μιλούμε για ελεύθερη οικονομία, ελεύθερο ανταγωνισμό και τα εκατοντάδες δισεκατομμύρια ευρώ που έχει πληρώσει ο ελληνικός λαός επί δεκαετίες τώρα για τις υποδομές της Δ.Ε.Η., να βλέπουμε, ότι γίνονται στην κυριολεξία «χαρτοπόλεμος» μέσα σε λίγα χρόνια, λόγω των αποφάσεων και των εντολών της Ε.Ε. Σας ευχαριστώ πολύ, κυρία Πρόεδρε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Αντωνιάδης.

ΙΩΑΝΝΗΣ ΑΝΤΩΝΙΑΔΗΣ: Σας ευχαριστώ πολύ, κυρία Πρόεδρε.

Κυρία Πρόεδρε, έχετε και την τιμητική σας σήμερα, αλλά και στην Επιτροπή θα έπρεπε να ακουστεί το μήνυμα για την «Ημέρα της Γυναίκας», τιμούμε την επέτειο και αυτό που είπαμε και στην Ολομέλεια, αλλά πρέπει, γιατί είναι και Ειδική η Επιτροπή Παραγωγής και Εμπορίου, όπου χωλαίνει το Γυναικείο Κίνημα, ότι τιμούμε το Γυναικείο Κίνημα και τους αγώνες και είμαστε δίπλα σας μέχρι την τελική δικαίωση. Τώρα, θα ήθελα να τοποθετηθώ επί του σημερινού θέματος.

Καταρχάς, προς ενημέρωση των συναδέλφων, γιατί είμαι σίγουρος ό,τι οι περισσότεροι δεν το γνωρίζουν, στη Δυτική Μακεδονία και τη Φλώρινα παράγεται εδώ και 10ετίες (δεκαετίες) ηλεκτρικό ρεύμα από λιγνίτη. Θέλω να το γνωρίζετε αγαπητοί κύριοι συνάδελφοι, ότι αυτός ο πλούτος, ο οποίος παράγεται στην περιοχή και διαχέεται σε όλη την Ελλάδα και εκπροσωπεί περίπου το 30% του Α.Ε.Π., χρεώνεται στους κατοίκους της περιοχής και φαινόμαστε πλούσιοι. Το αποτέλεσμα, ποιο είναι; Παίρνουμε λιγότερα χρήματα από το Ε.Σ.Π.Α., παίρνουμε λιγότερες θέσεις για την καταπολέμηση της ανεργίας, έχουμε μικρότερη επιδότηση στον αναπτυξιακό νόμο και γενικά, έχουμε όλα αυτά τα δυσμενή ή τα αρνητικά αποτελέσματα.

Θα ήθελα να σας αναφέρω και κάτι ακόμη, δηλαδή, θα ήθελα να κάνω και μια δεύτερη αναφορά. Όλη η Ελλάδα επιδοτείται από την Δ.Ε.Η. στην κατανάλωση του ρεύματος, όλοι μα όλοι, γιατί το ρεύμα, το οποίο παράγεται στη Φλώρινα για να φτάσει στην Αθήνα, έχει κόστος μεταφοράς που περίπου τριπλασιάζει την αξία του.

Επίσης, για να φτάσει στην Κρήτη, περίπου δεκαπλασιάζεται και με όλο το κόστους του πετρελαίου. Οι μόνοι, οι οποίοι δεν επιδοτούνται, είναι οι παραγωγοί. Αυτή, είναι μια δεύτερη αδικία. Εγώ, έκανα αυτές τις δύο επισημάνσεις, γιατί θα ήθελα να έρθω απευθείας στις ερωτήσεις μου και θα ήθελα να είμαι σύντομος.

Κύριε Υπουργέ, αυτή την εποχή «πάνε και έρχονται» οι κινέζοι για την κατασκευή της δεύτερης μονάδας. Το έχω τονίσει επανειλημμένως και το λέω, με τον πιο επιεικέστερο τρόπο. Στο υπαρξιακό σας σύστημα, στην κοινωνική σας μέριμνα, στο πολιτικό σας πλάνο, υπάρχουν οι λέξεις διαβούλευση και τοπική κοινωνία; Δεν έχει γίνει καμία επίσημη διαβούλευση με την τοπική κοινωνία, δηλαδή, τι περιμένετε; Να κλείσετε τη συμφωνία με τους κινέζους και να μας τη φέρετε και να την παρουσιάσετε στην τοπική κοινωνία;

Δεν πρέπει να ληφθούν υπόψη οι ανησυχίες της τοπικής κοινωνίας, για τη διασφάλιση της εργασίας και το δωρεάν ηλεκτρικό ρεύμα που είναι πάγια αιτήματα της περιοχής;

Επίσης, μας ενδιαφέρει να υπάρχει η Δ.Ε.Η., να είναι ευημερούσα για να προσφέρει όλα αυτά τα οποία προσφέρει τα κοινωνικά μερίσματα.

Ποια είναι η κατάσταση, κύριε Πρόεδρε, της Δ.Ε.Η σήμερα; Θα αντέξει;

Πρέπει να υπάρχει η Δ.Ε.Η. για να υπάρχει μια ισορροπία, σε όλο το ενεργειακό πεδίο, το οποίο απλώνεται. Πώς σκοπεύετε να αντιμετωπίσετε, αυτά τα υψηλά κόστη για την ηλεκτροδότηση των νησιών και τι σκοπεύετε να κάνετε σχετικά με την αποθείωση;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ο κ. Μπουκώρος έχει το λόγο.

ΧΡΗΣΤΟΣ ΜΠΟΥΚΩΡΟΣ: Κύριε Πρόεδρε, ευχαριστούμε για την ενημέρωση. Θέλω να κάνω μερικά διευκρινιστικά ερωτήματα σχετικά με το διαγωνισμό για τις ταχυδρομικές υπηρεσίες και εφόσον ο οίκος που μειοδότησε και αυτή τη φορά είναι τα Ε.Λ.Τ.Α, θα ήθελα να γνωρίζω, αν από την προηγούμενη σύμβαση σας, υπάρχουν κάποιες οφειλές ή αν έχουν εξοφληθεί στο ακέραιο προς τα Ε.Λ.ΤΑ, διότι μας ενδιαφέρει η βιωσιμότητα της Δ.Ε.Η. κυρίως, αλλά μας ενδιαφέρουν και η βιωσιμότητα άλλων υπηρεσιών.

Μας είπατε, λοιπόν, για τα ταχυδρομικά τέλη ποιος οίκος μειοδότησε, παραλείψατε να μας πείτε για τα καύσιμα, ποιοι οίκοι μειοδότησαν. Θέλω να ενημερώσετε την Επιτροπή, αν αυτοί οι οίκοι που φέτος μειοδότησαν, συμπίπτει να είναι είναι οι ίδιοι με προηγούμενους διαγωνισμούς ή όχι.

Από εκεί και πέρα, θα ήθελα μια ενημέρωση και εγώ, όπως οι υπόλοιποι συνάδελφοι, για την πορεία των ανεξόφλητων οφειλών, ιδιαίτερα για το πρώτο δίμηνο του 2017, γιατί, όπως ακούστηκε, αυξάνονται συνεχώς αυτές οι οφειλές και δυναμιτίζουν τη βιωσιμότητα και το μέλλον της Δ.Ε.Η..

Αντιλαμβάνεστε ότι κάποιο σοβαρό πρόβλημα, ιδιαίτερα με τη μεταβολή των συνθηκών στη μορφή της επιχείρησης, μπορεί να αποδειχτεί ολέθριο και για την ίδια την οικονομία και για την ίδια την πορεία της χώρας.

Θα ήθελα, λοιπόν, κάποια στοιχεία για την πορεία των ανεξόφλητων οφειλών το πρώτο δίμηνο του 2017.

Τέλος, κάτι που φαίνεται μικρό και καθημερινό, παίρνοντας τον τελευταίο λογαριασμό της Δ.Ε.Η. παρατήρησα ότι είχατε εσωκλείσει ένα μικρό ενημερωτικό, το οποίο έλεγε για λόγους διαφάνειας. Πλέον θα ενημερώνονται οι καταναλωτές αναλυτικότερα. Τα αρκτικόλεξα δεν θα υπάρχουν, τα ακρωνύμια δεν θα υπάρχουν, τουλάχιστον στο δικό μου λογαριασμό.

Δεν ξέρω, αν το αντιλήφθηκα σωστά η όχι. Υπήρχαν τα αρκτικόλεξα και ο κάθε πολίτης καλείται να εξηγήσει τι είναι ο οργανισμός για τον οποίο καταβάλλει ένα σημαντικό μέρος του λογαριασμού.

Μήπως δεν προλάβατε στο σύνολο του λογαριασμού να γίνουν επεξηγήσεις; Υπήρχαν παλιοί λογαριασμοί; Τι συνέβη;

Διότι, όταν ένας πολίτης παίρνει το λογαριασμό και λέει ότι παύουν τα ακρωνύμια, τα λεγόμενα αρκτικόλεξα και τα βλέπει να παραμένουν στο σώμα του λογαριασμού, αντιλαμβάνεστε ότι κλονίζεται η σχέση εμπιστοσύνης με την επιχείρηση. Σας ευχαριστώ

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ο κ. Συρμαλένιος έχει το λόγο.

ΝΙΚΟΣ ΣΥΡΜΑΛΕΝΙΟΣ: Ευχαριστώ, κυρία Πρόεδρε. Θεωρώ και εγώ ότι η σημερινή ενημερωτική συνάντηση είναι θετική, γιατί μας παρέχει εκείνα τα στοιχεία, τα οποία το Ελληνικό Κοινοβούλιο πρέπει να γνωρίσει, σε σχέση με τους διαγωνισμούς που συνάπτει η Δ.Ε.Η. για κρίσιμα θέματα.

Από αυτά που ακούσαμε εδώ και διαβάσαμε στα ενημερωτικά σημειώματα, τα οποία μας έχουν μοιραστεί, προκύπτει σαφώς ότι υπάρχουν θετικά στοιχεία σημαντικής εξοικονόμησης πόρων για τη Δ.Ε.Η..

Θα ήθελα να κάνω κάποιες επισημάνσεις και στο τέλος, να καταλήξω και σε κάποιο ερώτημα. Προφανώς, σε ό,τι αφορά και τη νησιωτική Ελλάδα το νεοσυνδεδεμένο σύστημα θα επιφέρει ακόμη πιο θετικά, πολλαπλά αποτελέσματα, τόσο ως προς την αυξημένη κάλυψη των ενεργειακών αναγκών στα νησιά, όσο ως προς την αντικατάσταση ενεργειακών σταθμών που σήμερα δημιουργούν και προβλήματα αυξημένης ρύπανσης.

Θα ήθελα να επισημάνω εδώ, πρώτον, επειδή άπτεται του γενικότερου ενεργειακού θέματος, το θέμα των ΑΠΕ, ότι προφανώς, είμαστε υπέρ της αξιοποίησης των ΑΠΕ, όμως πρέπει να υπάρξει σεβασμός στα όρια και στο χώρο της νησιωτικότητας. Δηλαδή, αυτά τα μεγάλα, γιγαντιαία αιολικά πάρκα σε σχέση με τις νησιωτικές διαστάσεις δεν μπορούν να έχουν θέση στα νησιά. Μπορεί να έχει επιλεκτική θέση η τοποθέτηση αιολικών σταθμών με κάποιες μικρές μονάδες και ανάλογων διαστάσεων, διάσπαρτες σε κάποιες περιοχές σύμφωνα και με ένα χωροταξικό σχεδιασμό που θα συνάδει με τη διατήρηση της πολιτιστικής και περιβαλλοντικής κληρονομιάς.

Δεύτερον, εάν γνωρίζουμε το μερίδιο της ΔΕΗ Ανανεώσιμες σε σχέση με τη χρήση ΑΠΕ στη νησιωτική Ελλάδα γενικότερα, δηλαδή, εάν έχουμε μια ιδέα, πώς διαμορφώνονται τα πράγματα, επειδή μέχρι σήμερα όλες οι αιτήσεις, οι περισσότερες τουλάχιστον και ο μεγάλος όγκος έχει να κάνει με ιδιώτες και όχι με τη ΔΕΗ Ανανεώσιμες.

Τρίτον, αν θα χρησιμοποιηθούν και άλλες μορφές εκτός από την αιολική ενέργεια ενδεχομένως κυματική, ηλιακή, γεωθερμία κ.λπ. που έχουμε δυνατότητες και σε νησιωτικές περιοχές.

Κλείνοντας, θα ήθελα να πω κάτι σε σχέση με τη σύμβαση ΔΕΗ – ΕΛΤΑ, υπάρχει και το αντίστροφο κομμάτι, πολύ σωστά βεβαίως, έγινε η επιλογή των ΕΛΤΑ, το πώς οι πελάτες εξυπηρετούνται από τη ΔΕΗ μέσω ΕΛΤΑ και αν πληρώνουν τέλος, που πληρώνουν τέλος. Δηλαδή, υπήρχαν κάποια νησιά στα οποία υπήρχαν γραφεία της ΔΕΗ που ο κόσμος πλήρωνε κατευθείαν, χωρίς τέλος επιβάρυνσης επάνω στο λογαριασμό, από αυτά τα γραφεία ορισμένα έκλεισαν με αποτέλεσμα να πηγαίνουν στα ΕΛΤΑ οι νησιώτες και να επιβαρύνονται και από το τέλος προμήθειας που έχουν τα ΕΛΤΑ.

Λογικό φαίνεται, όμως υπάρχει ένα θέμα εδώ. Ότι από τη στιγμή που χάνονται οι κατά τόπους υπηρεσίες που εξυπηρετούσαν τον κόσμο, ποιος φορτώνεται έστω αυτό το μικρό κόστος; Για παράδειγμα, για κάθε λογαριασμό το τέλος είναι 0,80 λεπτά, όμως μέσα στο συνολικό πρόβλημα που αντιμετωπίζει η χώρα και ιδιαίτερα τα πιο ευάλωτα στρώματα αποτελεί και αυτό μια επιπλέον επιβάρυνση που στα πλαίσια της νησιωτικότητας πρέπει να το δείτε. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Μπακογιάννη.

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ: Κυρία Πρόεδρε, να καλωσορίσουμε και εμείς τον κύριο Πρόεδρο της ΔΕΗ.

Αντιλαμβάνεστε κύριε Παναγιωτάκη, το ειδικό βάρος που έχει η παρουσία σας στην Επιτροπή Παραγωγής και Εμπορίου της Βουλής των Ελλήνων και επειδή διάβασα διάφορες δηλώσεις σας, μερικές από αυτές στην Πτολεμαΐδα, θα ήθελα να σας ρωτήσω, μπορείτε να διαβεβαιώσετε τη Βουλή ότι δεν έχετε καμία ανησυχία για τα οικονομικά και την οικονομική θέση της ΔΕΗ, σήμερα εδώ που βρίσκεστε; Και ποιες είναι οι προοπτικές, διότι μας μιλήσατε για ένα διαγωνισμό, αλλά πέραν του διαγωνισμού από ό,τι αντιλαμβάνομαι τα οικονομικά στοιχεία της ΔΕΗ είναι τέτοια που προκαλούν ευρύτερη ανησυχία για την πορεία της ΔΕΗ σήμερα.

Η δεύτερη ερώτησή μου έχει να κάνει με μια απάντηση που έδωσε ο κ. Σταθάκης.

Κύριε Σταθάκη, σας ρώτησαν, και διαβάζω λοιπόν, ότι απαντήσατε σε μια ραδιοφωνική εκπομπή, ότι εσάς δεν σας προκαλεί καμία εντύπωση το θέμα του Προέδρου της ΔΕΣΦΑ και ότι ήταν συνήθης διαδικασία.

Δεν ξέρω πόσο συνήθη θεωρείτε μια διαδικασία όπου ένας υπάλληλος με το βαθμό διευθυντού μέσα σε δύο μήνες ανεβαίνει δύο μισθολογικά κλιμάκια, παίρνει αντί για 185.000 ευρώ, 285.000 εφάπαξ τρεις μέρες πριν φύγει σε συνταξιοδότηση; Αλλά το χειρότερο δεν είναι αυτό. Το χειρότερο είναι ότι παίρνει 10 εκατομμύρια και θέλω να μου απαντήσετε ευθέως, αν αυτό είναι αλήθεια ή όχι.

Γιατί ο κ. Σκρέκας έκανε συγκεκριμένη ερώτηση. Δέκα εκατομμύρια, τα οποία μεταφέρονται σε ασφαλιστικό φορέα άλλον, ο οποίος θα διασφαλίσει λέει τα χρήματα αυτά των συνταξιούχων από τυχόν «bail in», άρα επίσημος φορέας της Κυβέρνησης ανησυχεί ότι μπορεί να υπάρξει «bail in» και την εργασιακή ειρήνη. Είναι δηλαδή δύο λόγοι για τους οποίους 10 εκατομμύρια φεύγουν από την εταιρεία και πάνε σε ασφαλιστικό φορέα. Σας φαίνεται πολύ λογικό αυτό κ. Σταθάκη; Διότι, εμένα μου φαίνεται σκάνδαλο περιωπής.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Ουρσουζίδης.

ΓΕΩΡΓΙΟΣ ΟΥΡΣΟΥΖΙΔΗΣ: Ευχαριστώ πολύ κυρία Πρόεδρε. Θέλω να κάνω μια παρατήρηση. Διάβασα στο εισηγητικό ότι αποστέλλονται αρκετά χιλιάδες ειδοποιητήρια και περίπου ένα εκατομμύριο ενημερωτικές επιστολές. Οι πολίτες παίρνουν αυτά τα ειδοποιητήρια και επιλέγουν να πληρώσουν μεσών τραπεζών. Έτσι προφανώς η υπηρεσία γλιτώνει πολύτιμες εργατοώρες, αλλά και ο πολίτης αντίστοιχα το χρόνο που απαιτείται να σπαταλήσει.

Το ερώτημα είναι για ποιο λόγο να μπαίνουν σε αυτή τη διαδικασία, δηλαδή, να παίρνουν κάτι με αναλογικό τρόπο και να απαντούν με ηλεκτρονικό. Δεν μπορούν να συνδυαστούν και τα δύο, έτσι ώστε να εξοικονομηθούν πόροι για την υπηρεσία και να υπάρχει και μια διαφάνεια υπό την έννοια, να υπάρχει ένα ιστορικό καταγεγραμμένο σε ένα σκληρό δίσκο. Όλοι γνωρίζουμε ότι είναι πολύ πιο δύσκολο να κρατάς ένα σωρό χαρτιά σε περίπτωση αμφισβήτησης. Είναι ένα ερώτημα, το οποίο νομίζω πρέπει να απαντηθεί.

Σε ό,τι αφορά την ενεργειακή πολιτική και το μείγμα της παραγωγής ενέργειας στην πατρίδα μας «σηκώνει» πολύ συζήτηση και δεν είναι επί του παρόντος. Φαντάζομαι θα έχουμε την ευκαιρία να συζητήσουμε για αυτά τα θέματα.

Μια άλλη παρατήρηση, θίχτηκε και από συναδέλφους, αυτή η αυθαίρετη αύξηση των αμοιβών κάποιων στελεχών, οι οποίοι προκαλούν. Πρέπει να γνωρίζετε ότι πολλοί από τους Έλληνες Βουλευτές δεν κάνουν χρήση όλων των δικαιωμάτων, προκειμένου να γλιτώσουμε κάποια χρήματα από αυτά που στερείται ο ελληνικός λαός σήμερα. Βεβαίως, έχασαν τη θέση τους, δεν είναι όμως αρκετό αυτό. Ενδεχομένως θα πρέπει να μας εξηγήσετε τι θα γίνει με τα χρήματα αυτά, αν θα επιστραφούν.

Έγινε μια αναφορά, επίσης, για κράτη της Λατινικής Αμερικής, τα οποία υποτίθεται εμείς τα θαυμάζουμε. Πράγματι, θαυμάζουμε τις θυσίες αυτών των λαών, οι οποίοι λαοί υπέστησαν με ανάλογο τρόπο που σήμερα βιώνει και ο ελληνικός λαός κάποιες θυσίες και πληρώνει ως μη όφειλε για λάθη, τα οποία προηγήθηκαν από την κρίση και είναι τουλάχιστον σχήμα άκομψο να ακούγονται εδώ απόψεις του τύπου «ενώ υπηρετούμε μια πολιτική, η οποία είναι το αποτέλεσμα των προηγούμενων 40 χρόνων διακυβέρνησης της χώρας να μας ασκείτε και κριτική από επάνω γιατί ενδεχομένως σεβόμαστε τις θυσίες λαών πολύ περισσότερο του δικού μας του λαού που σήμερα υπομένει και πραγματικά είναι άξιος θαυμασμού». Το μόνο λάθος αυτών των λαών ήταν ότι εμπιστεύτηκαν ανθρώπους, οι οποίοι τους ανταπέδωσαν αυτή την εμπιστοσύνη με ψέμα, με υποκρισία και με μνημειώδη οικονομικά σκάνδαλα. Σας ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ: Ευχαριστώ κυρία Πρόεδρε. Αγαπητέ κύριε Πρόεδρε και Διευθύνοντα Σύμβουλε της ΔΕΗ σας καλωσορίζω και εγώ. Θα ξεκινήσω σε σχέση με τη σύμβαση για δύο διευκρινίσεις που ζητώ και μετά θα απασχολήσω λίγο τον κ. Σταθάκη. Όσον αφορά λοιπόν τις συμβάσεις αγοράς.

Μια απλή ερώτηση, υπάρχουν τα ίδια πρόσωπα για επτά και δέκα χρόνια στις επιτροπές της διαγωνιστικής διαδικασίας; Δεύτερον, η Κύπρος, η Ιταλία και η Τουρκία, περίπου, για να μπορέσουμε να κάνουμε κάποιες συγκρίσεις, σε τι ποσοστό αυξημένα ή μειωμένα έναντι των τιμών αγοράς από την επιχείρηση μαζούτ και ντίζελ κινούνται, βάση της διεθνούς αγοράς; Τώρα, αγαπητέ κύριε Παναγιωτάκη, μας βάζετε σε μεγάλο προβληματισμό, όταν κάνατε εκείνες τις δηλώσεις από την Πτολεμαΐδα όντως, ότι δεν χρεοκοπεί μια χώρα μόνο έτσι όπως την ξέρουμε και την φανταζόμαστε, μπορεί να χρεοκοπήσει και μέσω της χρεοκοπίας μιας μεγάλης επιχείρησης της, της Δ.Ε.Η. δηλαδή.

Θα ήθελα να σας ρωτήσω, σε τρεις ή δύο εβδομάδες λήγει το ομολογιακό δάνειο του Απριλίου, πρέπει να επιστρέψει η Δ.Ε.Η. 400 εκατ. ευρώ, τα έχετε στο ταμείο σας; Ποια είναι η κατάσταση της ρευστότητας; Και εκεί έρχομαι τώρα στον κ. Υπουργό, να τον ρωτήσω, τι θα γίνει με τον ΑΔΜΗΕ και την απόσχιση του 24% από την επιχείρηση; Θα προχωρήσει με τους κινέζους, όπως είναι ήδη στις ράγες του; Απλά, πείτε μας, μέσα στο μενού των ενεργειακών που συζητάτε με την Τρόικα, ποια είναι τα πλάνα και οι βλέψεις; Θυμίζω ότι το τίμημα είναι γύρω 320 εκατομμύρια ευρώ από τους κινέζους, απλά το αναφέρω για να μην την «πατήσουμε», όπως και με την ΤΡΑΙΝΟΣΕ, που όταν οι προηγούμενοι την έδιναν γύρω στα 400 εκατ., έφτασε τώρα να πωληθεί λιγότερο απ' ότι πωλήθηκε η ελληνική εφαρμογή για ανεύρεση ΤΑΧΙ, στη γερμανική «Ντεμτερ».

Τέλος, να τοποθετηθώ και εγώ γι' αυτό το ζήτημα των Golden Boy’s και επειδή σήμερα ημέρα της γυναίκας, οφείλουμε να πούμε και για Golden Girl’s, για να υπάρχει ισότητα, θα ήθελα να σας ρωτήσω, εάν σας εκφράζει θετικά αυτό το ατόπημα, κατά εμέ, της αύξησης του εφάπαξ του υπαλλήλου της ΔΕΣΦΑ, γιατί υπάλληλος είναι, όπως επίσης, εάν τα δύο μέλη της Διοίκησης του ΑΔΜΗΕ, μετά τη γνωστή πάλι ιστορία, που αύξησαν τους μισθούς τους, τις αμοιβές τους, εάν σήμερα απασχολούνται στην επιχείρηση, ως Σύμβουλοι Διοίκησης και με τι μισθό; Αληθεύει ότι είναι 7000 € ο μισθός τους και ότι αυτό το έλεγε γενικότερα η σύμβασή τους;

Εν πάση περιπτώσει, εμείς περιμένουμε από τον Υπουργό να μας πει, εάν θα ξαναβρούμε μπροστά μας και άλλα τέτοια «μανιτάρια», που φύονται μετά τη βροχή και εμφανίζονται, με εφάπαξ, με μπόνους, με χρήματα εξωφρενικά την ίδια ώρα που συζητάμε, συζητάτε, δηλαδή, η Κυβέρνηση, με τους δανειστές την μείωση του αφορολόγητου για τους συνταξιούχους και τους μισθωτούς των 400 € τον μήνα. Δώστε μας το στίγμα σας, σας καλύπτουν αυτές οι ενέργειες, οι μονομερείς των στελεχών της Δημόσιας Διοίκησης που εποπτεύονται και διορίζονται στην ουσία από την Κυβέρνηση και τι θα κάνετε με αυτό το; Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Μπήκατε και σε θέματα Κοινοβουλευτικού Ελέγχου όμως κ. Αμυρά, το λόγο έχει ο κ. Γκιόλας.

ΙΩΑΝΝΗΣ ΓΚΙΟΛΑΣ: Ευχαριστώ, κυρία Πρόεδρε, δεν με ξένισε η όλη επιχειρηματολογία, πολύ περισσότερο οι επιθετικές δεικτικές ερωτήσεις των συναδέλφων της Αντιπολίτευσης, παρόλα αυτά, επειδή το θέμα είναι η απολογία που έδωσε ο κ. Πρόεδρος και οι υπηρεσιακοί του παράγοντες της Δ.Ε.Η., οφείλουμε καταρχήν να πούμε ότι η λογοδοσία και η διαφάνεια την οποία υποχρεωτικά την έχουν, αλλά πράγματι και εν της πράγμασι, την αποδίδουν στο Κοινοβούλιο εδώ με παρρησία, αποδίδοντες τα νούμερα και τους ισολογισμούς και τι δυνατότητες, αλλά και τι μπόρεσε να επιτευχθεί από την πλευρά της Δ.Ε.Η.. Μας είπαν τόσο για την προμήθεια του πετρελαίου σε χαμηλότερες τιμές, όσο και για τον τρόπο μεταφοράς.

Απ' όλα αυτά τα καλά νέα, δεν περιμέναμε από τους συναδέλφους να πουν κάτι το επαινετικό, ας δεν είναι επαινετικό, τουλάχιστον να πουν πράγματι ότι αυτή είναι η λογοδοσία. Πάει να πει ότι τα νούμερα, δεν λέω ότι ευημερούν, κατάφεραν οι διοικητικοί παράγοντες του οργανισμού της Δ.Ε.Η., να τα φέρουν εκεί που τα έφεραν για την μεγαλύτερη δυνατή εξυπηρέτηση των αναγκών του ελληνικού λαού και για να μπορέσουμε να καταφέρουμε να κρατήσουμε την ενέργεια σε χαμηλά ποσοστά. Όμως, κατόπιν αυτών, δεν μπορώ, παρά να μην σχολιάσω, κάποιες υποδείξεις και ερωτήσεις που έγιναν για την προμήθεια για παράδειγμα, για δύο επί του πετρελαίου, εάν μπορούσε, επειδή το βαρέλι τότε κόστιζε 27 ευρώ, να πάμε και να κάνουμε κράτηση - κλείσιμο για δύο έτη.

Προφανώς, κανένας παραγωγός δεν δίνει τιμή για μετά από δύο έτη γιατί δεν ξέρει ποια θα είναι η διακύμανση της τιμής, αλλά ούτε αποθηκευτικοί χώροι δεν υπάρχουν για να μπορέσουμε να κάνουμε την προμήθεια αυτή.

Τέλος, ένα άλλο θέμα ακόμα πάλι από την μια για ελλείμματα 3 δις, από την άλλη πλευρά, κατηγορούμαστε ότι δήθεν κάνουμε μεγάλες κατασχέσεις και υπερβολικές στον αριθμό, κάτι το οποίο δεν αντιπροσωπεύει την αλήθεια γίνονται εντελώς με φειδώ και σε εξαιρετικές και ακραίες περιπτώσεις.

Θα ήθελα, λοιπόν, να πω ότι τα 3 δις αγαπητοί συνάδελφοι έχουν προέλθει να μην ξεχνάμε από τον 7ο χρόνο οικονομικής λιτότητας και κρίσης που διανύουμε, το οποίο είναι απότοκο όλων των ενεργειών και της Κυβέρνησης από τα δύο κόμματα που παρέλασαν επί σαράντα χρόνια και χρέωσαν ουσιαστικά τον ελληνικό λαό με αυτά τα δυσβάσταχτα νούμερα.

Εμείς από την άλλη πλευρά, τουναντίον για να μπορέσουμε να διευκολύνουμε τους καταναλωτές, όπως είναι γνωστό, ευτυχώς στο πανελλήνιο αυτά τα νέα μαθεύονται γιατί αφορούν την καθημερινότητα του πολίτη, κατ' επανάληψη κάνουμε διευκολύνσεις, δίνοντας περίοδος χάριτος και περιόδους εξόφλησης μακρύτερες του έτους μέχρι και 36 μήνες, πράγμα το οποίο, ευτυχώς είναι γνωστό στον ελληνικό λαό και στον καταναλωτή.

Έτσι λοιπόν μπορούμε και πρέπει να πορευτούμε κοιτάζοντας τον κόσμο κατάματα κάνοντας, ότι είναι δυνατόν, περισώνοντας από και εκεί που την είχατε φέρει για να μπορέσουμε και να απολαύσουμε την ενέργεια, ένα δημόσιο αγαθό στην φθηνότερη και χαμηλότερη τιμή.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Γιόγιακας.

ΒΑΣΙΛΕΙΟΣ ΓΙΟΓΙΑΚΑΣ: Κύριε Πρόεδρε, δράττομαι της ευκαιρίας που είστε σήμερα εδώ πέρα ένα τεράστιο θέμα που αντιμετωπίζουν οι περιφερειακοί νόμοι, όπως η Θεσπρωτία, Πρέβεζα και πιστεύω και άλλοι είναι με τα ΤΟΕΒ.

Ήδη, εκ νέου έχουν έρθει ειδοποιητήρια προκειμένου να γίνει η διακοπή του ρεύματος. Είναι άνθρωποι βιοπαλαιστές, οι οποίοι αντιμετωπίζουν τεράστια οικονομικά προβλήματα. Οφείλω να πω ότι πέρυσι σε συνάντηση που είχαμε στο γραφείο σας μαζί με εκπροσώπους των ΤΟΕΒ της περιοχής, μας δώσατε μια λύση και έως τώρα ήταν καλά τα πράγματα χωρίς βέβαια να μπορούν να ανταποκριθούν στις υποχρεώσεις που οφείλουν.

Από εκεί και πέρα, όμως ήδη έχουν έρθει ειδοποιητήρια προκειμένου να γίνει η διακοπή του ρεύματος.

Αντιλαμβάνεστε ότι δεν θα μπορέσουν να καλλιεργήσουν και ιδιαίτερα σε περιοχές ευαίσθητες οικονομικά αδύνατες και στον πρωτογενή τομέα που έχουν ιδιαίτερη ευαισθησία και ανάγκη. Θέλω, μαζί με τον Υπουργό να δείτε το θέμα.

Η ρύθμιση των 36 δόσεων δεν μπορεί να τους καλύψει γιατί δεν έχουν τη δυνατότητα να πληρώσουν γιατί έχουν δημιουργήσει αρκετά προβλήματα.

Και θα ήθελα και κάτι άλλο, όσον αφορά με κάποια εξώδικα που έχουν σταλεί από το 2014 και το 2015 και το 2016 στους καταναλωτές, ποια είναι η πορεία αυτών των εξωδίκων αν έχετε υπόψη σας.

Και θα ήθελα, πέρα από αυτό, όσον αφορά με τα ΤΟΕΒ, αν έχετε τη δυνατότητα να γίνει μια συνάντηση προκειμένου να δούμε, πώς θα χειριστούμε το θέμα, ενόψει της περιόδου που έρχεται. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Σκρέκας.

ΚΩΝΣΤΑΝΤΙΝΟΣ ΣΚΡΕΚΑΣ: Ευχαριστώ, κυρία Πρόεδρε. Για το θέμα του ΔΕΣΦΑ νομίζω ότι η κυρία Μπακογιάννη πολύ εύστοχα διατύπωσε τους προβληματισμούς μας. Περιμένω από τον Υπουργό να απαντήσει, αν συμφωνεί με τη μεθόδευση του εν λόγω στελέχους του ΔΕΣΦΑ, επιλογή της Κυβέρνησης ΣΥΡΙΖΑ-ΑΝΕΛ, ενώ είχε ενημερώσει την εταιρία του, τον ΔΕΣΦΑ, από τον Ιούνιο ότι πρόκειται να συνταξιοδοτηθεί. Και ότι είχε συμπληρώσει τα χρόνια συνταξιοδότησης μερικούς μήνες αργότερα και μερικές μέρες πριν ολοκληρωθεί η διαδικασία συνταξιοδότησης να χρησιμοποιήσει την ισχύ και τη δύναμη που του έδινε η θέση του Προέδρου και Διευθύνοντα Συμβούλου, έτσι όπως είχε οριστεί από την παρούσα κυβέρνηση με αποτέλεσμα την βαθμολογική του ανέλιξη κατά δύο βαθμίδες και την εκτίναξη του εφάπαξ της αποζημίωσης απόλυσης όπως το λένε τεχνικά κατά περίπου 100.000 €, στα 258.000 ευρώ περίπου συνολικές αποδοχές.

Αυτό οφείλει ο κ. Σταθάκης να απαντήσει όπως και για τα 10 εκατ. ευρώ την μεταφορά των διαθέσιμων σε ασφαλιστικό πρόγραμμα, τα οποία υποχρεωτικά θα πρέπει να συνυπολογισθούν, όπως και ενέκρινε η ΡΑΕ στην ανακτήσιμη διαφορά και να συνυπολογισθούν στα τιμολόγια του 2017.

Το σημαντικό όμως, το οποίο πραγματικά χρειάζεται να συζητήσουμε σήμερα εδώ κύριε Σταθάκη, κύριε Υπουργέ και κύριε Πρόεδρε και Διευθύνοντα Σύμβουλε της Δ.Ε.Η. είναι την πορεία της Δ.Ε.Η.. Που πάει η Δ.Ε.Η. σήμερα;

Θα μου επιτρέψετε πολύ σύντομα να πω δύο πράγματα, ότι η Δ.Ε.Η. τα δύο χρόνια και κάτι διακυβέρνησης της χώρας από τον ΣΥΡΙΖΑ και τους ΑΝΕΛ έχει χάσει το 80% της χρηματιστηριακής της αξίας- το καλοκαίρι του 2014 είχε μια χρηματιστηριακή αξία περίπου 2,5 δις ευρώ και σήμερα, η χρηματιστηριακή της αξία είναι περίπου στα 600 εκατ. ευρώ- έχει χάσει 2 δις ευρώ το Ελληνικό Δημόσιο, ως αξία μετοχών της Δ.Ε.Η., τα «ανείσπρακτα υπόλοιπα»- όχι ληξιπρόθεσμα απαραίτητα, όπως θα έχουν πει και οι προηγούμενοι- βρίσκονται περίπου στα 3 δις ευρώ, η Δ.Ε.Η. αυτή τη στιγμή καθυστερεί να πληρώσει τους προμηθευτές της με καθυστέρηση περίπου 180 ημερών, οφείλει συνολικά 900 περίπου εκατ. ευρώ στον ειδικό λογαριασμό «Υπέρ ΑΠΕ», από τα οποία- κατ' άλλους 600 εκατ. ευρώ, κατ' άλλους 400 εκατ. ευρώ- είναι ληξιπρόθεσμα, η μείωση του περιθωρίου κέρδους της εταιρίας το 2017, αν συνυπολογίσουμε τα ΝΟΜΕ που έχει συμφωνήσει η Κυβέρνηση με τους Θεσμούς, συνυπολογίσουμε το τέλος προμηθευτή «Υπέρ ΑΠΕ» και αν συνυπολογίσουμε και την εμπορική πολιτική που ακολουθεί για να αντέξει τον αυξανόμενο ανταγωνισμό, εγώ προσωπικά υπολογίζω μείωση του περιθωρίου κέρδους περίπου στα 800 εκατ. ευρώ.

Αν σκεφτείτε, κύριε Υπουργέ, ότι η Δ.Ε.Η. είχε το 2015 ζημιές 106 εκατ. ευρώ σε σχέση με κέρδη 134 εκατ. ευρώ το 2014 επί Ν.Δ. και αν υπολογίσει κανείς, ότι φέτος το 2016, υπολογίζεται ότι η οικονομική χρήση θα είναι συν-πλην μηδέν, 700 ή 800 εκατ. ευρώ μείωση του μικτού περιθωρίου της εταιρίας σημαίνει, ότι τέλος του 2017, αν δεν αλλάξει τίποτα, η εταιρία θα παρουσιάσει ζημίες περίπου 700 εκατ. ευρώ.

Εάν σε αυτά συνυπολογίσουμε και τις δηλώσεις του Προέδρου και Διευθύνοντος Συμβούλου, του κ. Παναγιωτάκη, ο οποίος από το Λιγνιτικό Κέντρο της Πτολεμαΐδας, ανακοίνωσε ότι εφόσον δεν καταφέρουν να αναχρηματοδοτήσουν τα 200 εκατ. ευρώ ομολόγων που λήγουν τις επόμενες μέρες, τότε η Δ.Ε.Η. κινδυνεύει με χρεοκοπία- να σημειώσω ότι υπάρχουν και άλλες λήξεις ομολόγων, υπάρχουν και άλλα δάνεια που θα πρέπει να εξυπηρετήσει η εταιρεία- τότε θα ήθελα παρακαλώ να μας δηλώσετε σήμερα εδώ, αν υπάρχει καταρχήν κάποιο σχέδιο διάσωσης της εταιρείας και κατά δεύτερον, αν υπάρχει κάποιο στρατηγικό σχέδιο για την εξασφάλιση της μακρόχρονης βιωσιμότητας της εταιρίας, της εξασφάλισης της λειτουργίας της, καθώς αποτελεί τον βασικό πυλώνα της οικονομικής ζωής του τόπου και της κοινωνικής ζωής του τόπου.

Στο σημείο αυτό γίνεται η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Βαρδαλής Σωκράτης, Δημαράς Γιώργος, Κοζομπόλη Παναγιώτα, Δρίτσας Θεόδωρος, Γιουσούφ Αϊχάν, Γκιόλας Ιωάννης, Ιγγλέζη Κατερίνα, Καματερός Ηλίας, Καραγιάννης Γιάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Μπαλωμενάκης Αντώνης, Ξυδάκης Νίκος, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Σέλτσας Κωνσταντίνος, Σηφάκης Γιάννης, Σιμορέλης Χρήστος, Σπαρτινός Κώστας, Συρμαλένιος Νίκος, Τελιγιορίδου Ολυμπία, Τζάκρη Θεοδώρα, Θραψανιώτης Μανώλης, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Γιόγιακας Βασίλειος, Δήμας Χρίστος, Καραμανλής Αχ. Κωνσταντίνος, Κατσαφάδος Κωνσταντίνος, Καράογλου Θεόδωρος, Μπακογιάννη Θεοδώρα (Ντόρα), Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Χαρακόπουλος Μάξιμος, Ζαρούλια Ελένη, Παναγιώταρος Ηλίας, Αρβανιτίδης Γεώργιος, Κωνσταντινόπουλος Οδυσσέας, Τζελέπης Μιχαήλ, Καραθανασόπουλος Νικόλαος, Βαρδαλής Αθανάσιος, Καμμένος Δημήτριος, Λαζαρίδης Γεώργιος, Αμυράς Γεώργιος, Γεωργιάδης Μάριος και Θεοχάρης Θεοχάρης (Χάρης).

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Καμμένος.

ΔΗΜΗΤΡΙΟΣ ΚΑΜΜΕΝΟΣ: Ευχαριστώ πολύ. Θα ήθελα να κάνω 4 παρατηρήσεις, τις οποίες κρίνω αρκετά σημαντικές.

Πρώτα, θα ήθελα να μας πείτε, τα ταμειακά αποτελέσματα, τα οποία πετύχαμε ως Κυβέρνηση πέρυσι, από τη δοσοποίηση που κάναμε, δηλαδή, πόσοι «μπήκαν» στις δόσεις και ποια ήταν τα έσοδα, τα οποία πήρε το Ελληνικό Δημόσιο από την δοσοποίηση των υποχρεώσεων προς τη Δ.Ε.Η.- φυσικών και νομικών προσώπων- τα οποία φυσικά δεν θα υπήρχαν στο Δημόσιο, αν δεν είχαμε κάνει αυτή την κίνηση.

Το δεύτερο κομμάτι είναι λίγο «ποιοτικό», αλλά θα πρέπει να το συζητήσουμε. Πόσο σημαντική είναι η είσοδος της χώρας μας στην «ποσοτική χαλάρωση», με την αναμενόμενη και επόμενη πτώση στο μισό, των επιτοκίων- πρώην δική μας δουλειά και το ξέρουμε ότι θα «πέσει»- στις υποχρεώσεις και στο κόστος δανεισμού του Οργανισμού από δω και πέρα. Αυτό είναι κάτι πολύ σημαντικό και πρέπει να το συζητήσουμε.

Επίσης, έχω στείλει και μια ερώτηση, καλό θα είναι να την συζητήσουμε, αν είσαστε εδώ και αν είσαστε και εύκαιροι. Θεωρώ κακή πρακτική των προηγούμενων διοικήσεων να φεύγουν πελάτες από τη Δ.Ε.Η., να μεταπηδούν σε ιδιώτες παρόχους και να αφήνουν τα χρέη στην Δ.Ε.Η. και να μην τους «κυνηγάει» κανένας. Εδώ είναι μια πάρα πολύ σημαντική «τρύπα» που έχει ανοίξει, θα ήθελα να μας δώσετε τα νούμερα, αν τα έχετε, εγώ δεν θέλω να μπω σε προβλέψεις στα δικά μου νούμερα, θα ήθελα να ξέρω ποια «τρύπα» άφησαν οι ιδιώτες, φυσικά ή νομικά πρόσωπα, οι οποίοι μεταπήδησαν σε ιδιώτες παρόχους, ανταγωνιστές της Δ.Ε.Η., πόσους απλήρωτους λογαριασμούς άφησαν και τι πρόκειται να κάνει η Δ.Ε.Η. γι' αυτό.

Σε αυτή την πρακτική, όταν πέρυσι κάναμε την επίκαιρη ερώτηση στον κ. Σκουρλέτη, αποφασίσαμε μαζί, ότι πρέπει να φτιάξουμε τη νομοθεσία, έτσι ώστε να ακολουθούν τα χρέη όποιον μεταπηδά σε άλλον πάροχο υπηρεσίας. Μέσα σ' ένα μήνα άκουσαν τη συζήτησή μας στην κινητή τηλεφωνία και απαγόρευσαν μεταπήδηση πελάτη από εταιρεία σε εταιρεία, χωρίς να έχει εκπληρώσει, τουλάχιστον, τις υποχρεώσεις του προς την εταιρεία που αποχωρεί.

Αυτό είναι ένα πολύ σημαντικό κομμάτι, το οποίο πρέπει να το συζητήσουμε και να δούμε τι θα κάνουμε ως Κυβέρνηση. Ευχαριστώ πολύ και συγχαρητήρια για τη διοίκηση του κ. Παναγιωτάκη, γιατί νομίζω, ότι είναι εξαιρετική.

ΧΑΡΑ ΚΑΦΑΝΤΑΡΗ (Προέδρος της Επιτροπής): Το λόγο έχει ο κ. Υπουργός.

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Θα ήθελα να ξεκινήσω από την κυρία Μπακογιάννη και την ανάγνωση που κάνει στις δηλώσεις μου.

Προφανώς το θέμα θα συζητηθεί, στη ερώτηση που έκανε ο κ. Σκρέκας, λεπτομερώς στη Βουλή.

Δεν μπήκα στη λεπτομέρεια της συζήτησης, όμως διαχώρισα πλήρως το θέμα, που έθεσε ο κ. Σκρέκας από την υπόθεση του ΑΔΜΗΕ, στο οποίο η Κυβέρνηση έδειξε το στίγμα της ότι είναι αδιαπραγμάτευτη σε οτιδήποτε θέμα προκύπτει σε οργανισμούς που είναι υπό την εποπτεία του Υπουργείου και προφανώς, η απάντηση που δώσαμε στον ΑΔΜΗΕ ήταν η ενδεδειγμένη. Άλλαξε η Διοίκηση και σύμφωνα με το καταστατικό της εταιρείας επιστρέφουν οι υπάλληλοι στις θέσεις τους ή σε ειδικές θέσεις και δεν ισχύει ότι αμείβονται με ειδικό μισθολόγιο.

Για να θυμηθούμε, υπενθυμίζω, ότι σε όλους τους οργανισμούς αυτού του τύπου, οι διοικήσεις που έχουν τοποθετηθεί αμείβονται, κατά κανόνα, με την αμοιβή που έχει ο Γενικός Γραμματέας του Υπουργείου. Αυτή είναι η «οροφή» που μπορούν να φτάσουν. Συνεπώς, αυτός είναι ο κανόνας.

Η ψήφιση του νόμου, στο πλαίσιο της συμφωνίας που απελευθερώνει αυτές τις αμοιβές ισχύει, αλλά η Κυβέρνηση έκανε σαφές στον ΑΔΜΗΕ ότι δεν συζητάει και είναι ριζικά αντίθετη σε οποιαδήποτε αλλαγή του πλαφόν που εφαρμόζεται στις διοικήσεις των οργανισμών αυτών.

Επομένως, το θέμα και το στίγμα της Κυβέρνησης είναι σαφές. Η προαγωγή πριν από τη συνταξιοδότηση στην περίπτωση του ΔΕΣΦΑ δεν έχει καμία σχέση με αυτό το θέμα, καθώς και τα στοιχεία που έχουν τεθεί στην ερώτηση του κ. Σκρέκα, θα απαντηθούν λεπτομερώς στη Βουλή, αλλά δεν είναι αυτό το θέμα.

ΘΕΟΔΩΡΑ ΜΠΑΚΟΓΙΑΝΝΗ: Κύριε Υπουργέ, ποιο ακριβώς είναι το θέμα;

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Το θέμα είναι, δηλαδή, ότι εγώ πριν συνταξιοδοτηθώ από τμηματάρχης γίνομαι διευθυντής και συνταξιοδοτούμαι από συνταγματάρχης πριν από τη συνταξιοδότηση γίνομαι κάτι άλλο, είναι μια πρακτική….

ΙΩΑΝΝΗΣ ΜΑΝΙΑΤΗΣ: Ναι, αλλά έκανε τον εαυτό του ο ίδιος …

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Διευθυντής ήταν στον Οργανισμό….

ΙΩΑΝΝΗΣ ΜΑΝΙΑΤΗΣ: Έκανε τον εαυτό του, ο ίδιος, Γενικό Διευθυντή.

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Όχι ο ίδιος. Δεν ισχύει αυτό.

ΙΩΑΝΝΗΣ ΜΑΝΙΑΤΗΣ: Πρόεδρος και Διευθύνων Σύμβουλος δεν ήταν;

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Θέλετε να μπούμε σε λεπτομέρειες; Όχι. Θα απαντήσω στον κ. Σκρέκα στη Βουλή λεπτομερώς.

ΘΕΟΔΩΡΑ ΜΠΑΚΟΓΙΑΝΝΗ: Εν καιρώ…

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Εν καιρώ, αυτές τις ημέρες.

ΙΩΑΝΝΗΣ ΜΑΝΙΑΤΗΣ: Σε λίγες ημέρες θα απαντήσει ο κ. Υπουργός στην επίκαιρη ερώτηση της Δημοκρατικής Συμπαράταξης.

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Κυρία Μπακογιάννη, εσείς διαβάσετε τρεις παρατηρήσεις του κ. Σκρέκα.

Εγώ θα καταθέσω, λοιπόν, στη Βουλή και θα απαντήσω λεπτομερώς στον κ. Σκρέκα, εάν ισχύουν αυτά που λέει.

Κατά τα 2/3, λέω ότι δεν ισχύουν και το κάνω σαφές και αν η προαγωγή προ της συνταξιοδότησης είναι θεμιτή πρακτική, θεωρώ ότι δεν υπάρχει κανένα απολύτως θέμα.

Η θέση μου είναι σαφής.

Εάν η προαγωγή πριν από την συνταξιοδότηση είναι το ατόπημα, δεν είναι ατόπημα και αυτό να είναι σαφές.

Όλα τα άλλα νούμερα, δηλαδή, τις 100.000, τα 10 εκατομμύρια που λέτε και όλα τα σχετικά, θα τα δείτε στη Βουλή, όταν κατατεθούν. Θέλω να είμαστε σαφείς και να μπορούμε να επικοινωνούμε στο επίπεδο που πρέπει να γίνει πραγματολογικά η συζήτηση.

Άρα, βρήκατε λάθος πεδίο για να ανακαλύψετε σκάνδαλο. Εκεί θα καταλήξω.

Αν η κατηγορία είναι ότι πριν την συνταξιοδότησή του κάποιος υπάλληλος στον ευρύτερο δημόσιο τομέα προάγεται ή όχι, αυτό είναι ένα θέμα, το οποίο μπορούμε να το ανοίξουμε, να το συζητήσουμε όσες φορές φιλοσοφικά, θέλετε, αν όχι …..

Κύρια Μπακογιάννη, σας επανέλαβα, αν είναι δύο να το συζητήσουμε, αν δεν είναι δύο, όμως, θα πρέπει να δεχθείτε και εσείς τη δική μου άποψη.

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ: Τα 10 εκατομμύρια του ασφαλιστικού φορέα; *(Ομιλεί εκτός μικροφώνου)*

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Θα τα συζητήσουμε διεξοδικά, θα σας τα καταθέσω όλα στη Βουλή.

Θα απαντήσω στον κ. Σκρέκα, ο οποίος είναι απέναντί μου, με τον οποίο είναι άριστη η σχέση μας, δεν υπάρχει περίπτωση να διαφωνήσουμε στα στοιχεία, όποτε θα καταλήξουμε και σε ένα κοινό συμπέρασμα.

ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ: Τα χρήματα επιστράφηκαν στον ΑΔΜΗΕ;

Αυτό ενδιαφέρει τον κόσμο. *(Ομιλεί εκτός μικροφώνου)*

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Όσον αφορά τον ΑΔΜΗΕ, τι κριτική να μας κάνετε, δεν δράσαμε ταχέως, δεν βάλαμε τα πράγματα στη θέση τους; Σε τι ακριβώς γίνεται η κριτική, δεν ήταν σαφές το μήνυμα μας;

Φυσικά και επιστράφηκαν, βέβαια, υπάρχει και μια διαδικασία μέσα από την οποία γίνεται με ένα σύννομο τρόπο.

Όσον αφορά για το θέμα διαπραγματεύσεων, όπως ξέρετε, υπάρχουν δύο θέματα, τα οποία είναι τα εξής:

Το πρώτο θέμα είναι η ιδιωτικοποίηση του ΔΕΣΦΑ, η οποία θα προχωρήσει. Έχει εγκριθεί η διαδικασία ενός νέου διαγωνισμού, μέσα από τον οποίο θα γίνει η ιδιωτικοποίηση του ΔΕΣΦΑ, η οποία έχει εγκρίνει, πέρασε και από το ΚΥΣΟΙΠ κ.λπ..

Το δεύτερο θέμα είναι το άνοιγμα της αγοράς της ενέργειας, το οποίο εμπλέκει το θέμα των ΟΜΕ. Με βάση τη συμφωνία και εδώ θα περάσω στο θέμα της Δ.Ε.Η. γενικότερα και να καταστήσω σαφή τη διαφορά μας από τη Ν.Δ. και την προηγούμενη κυβέρνηση. Η προηγούμενη κυβέρνηση στο θέμα της Δ.Ε.Η. είχε κάνει δύο πράγματα και τα οποία να είναι σαφές σε όλους. Πρώτον, είχε νομοθετήσει τη μικρή Δ.Ε.Η.. Τι σήμαινε η μικρή Δ.Ε.Η.; Ότι το 30% της δυναμικότητας της παραγωγής της εταιρίας θα δινόταν σε ιδιώτες και ταυτόχρονα, το 17%, που έχει από το 51% το κράτος θα δινόταν στο πακέτο ιδιωτικοποίησης του ΤΑΙΠΕΔ.

Αυτά τα δύο πράγματα ήταν η στρατηγική της προηγούμενης κυβέρνησης για το θέμα της Δ.Ε.Η..

Να τα επαναλάβω για να είναι σαφές σε όλους, ότι η πολιτική της προηγούμενης κυβέρνησης ήταν η αποδυνάμωση της ίδιας της Δ.Ε.Η. μειώνοντας την παραγωγική της δυναμικότητα κατά 30% και απώλεια της πλειοψηφίας του δημόσιου στη Δ.Ε.Η.. Αυτή ήταν η πολιτική της προηγούμενης κυβέρνησης.

Η πολιτική, τώρα, της παρούσας Κυβέρνησης είναι ότι ακύρωσε την μικρή Δ.Ε.Η. και εισήγαγε ένα μηχανισμό τα ΝΟΜΕ, κατά το γαλλικό πρότυπο, τα οποία ως μεταβατικό διάστημα δίνει τη δυνατότητα ανοίγματος της αγοράς στους προμηθευτές - ανταγωνιστές της Δ.Ε.Η. στη λιανική αγορά.

Το δεύτερο θέμα είναι η συζήτηση για το 17%, το οποίο έχει ενταχθεί στο ευρύτερο πλαίσιο της συζήτησης για το Υπερταμείο και τη μεταβίβαση των μετοχών στο πλαίσιο του Υπερταμείου.

Υπενθυμίζω ότι η διαφορά ανάμεσα στο ΤΑΙΠΕΔ και στο Υπερταμείο είναι πολύ σαφής.

Το ΤΑΙΠΕΔ έχει καταστατική αρχή την ιδιωτικοποίηση αποκλειστικά. Το Υπερταμείο έχει σκοπό την αξιοποίηση της περιουσίας που μπορεί να περιλαμβάνει φυσικά και το μέτρο της ιδιωτικοποίησης, αλλά λειτουργεί σε μακροχρόνια δράση και έχει διαφορετικό πλαίσιο.

Επανέρχομαι τώρα στην πολιτική της κυβέρνησης για την αγορά ενέργειας. Πρώτον, να διευκρινίσω ότι οι συζητήσεις που γίνονται για την απελευθέρωση της αγοράς ενέργειας ξεφεύγουν του πλαισίου της συμφωνίας με τους θεσμούς. Είναι ένα ευρωπαϊκό πλαίσιο, η χώρα μας καλείται να ανοίξει την αγορά ενέργειας και είναι από τις ελάχιστες, αν όχι η μόνη χώρα που η αγορά ενέργειας παραμένει με τόσο μεγάλη συμμετοχή μιας εταιρείας. Συνεπώς, έχουμε συμφωνήσει και στους ποσοτικούς στόχους πώς θα γίνει αυτή η απελευθέρωση.

Απαντάω λοιπόν στο περίφημο 50%, ότι η Δ.Ε.Η. παράγει σήμερα το 50% της ενέργειας της χώρας - το 53% για την ακρίβεια - και ο στόχος που έχει τεθεί για το 2020 είναι το μερίδιο που θα έχει στη λιανική αγορά μέσα από μια κλιμάκωση το 2017, το 2018, το 2019 και το 2020, να φτάσει σε ένα αντίστοιχο ποσοστό. Αυτό είναι το πλαίσιο της συμφωνίας. Ο τρόπος με τον οποίον θα γίνει αυτό, ο οποίος, έχει τεράστια σημασία και για τη βιωσιμότητα της Δ.Ε.Η. και για την προοπτική ανάπτυξής της είναι το αντικείμενο των συζητήσεων και των διαπραγματεύσεων.

Η Δ.Ε.Η. έχει μια στρατηγική για το πώς μπορεί να γίνει αυτό, υπάρχει το σύστημα των ΝΟΜΕ, είναι μια ανοιχτή συζήτηση του πώς θα επιτευχθεί αυτό. Η Δ.Ε.Η. αναπτύσσεται με αυτό τον τρόπο στο πλαίσιο των στόχων του 20 - 20 θα είναι προφανώς, μια διαφορετική Δ.Ε.Η.. Εμείς επιδιώκουμε να έχει ισχυρά οικονομικά στοιχεία, να είναι εξωστρεφής και να έχει δραστηριότητες και αλλού, να είναι μια άλλη Δ.Ε.Η. που θα τηρήσει αυτό το πλαίσιο και θα οδηγήσει όμως, σε ενίσχυσή της και σε πιο ισχυρή διεθνή παρουσία που έχει τις προδιαγραφές να το κάνει. Αντιστρέφοντας ένα καταστροφικό σενάριο που με μαθηματική ακρίβεια παρέδιδε τη Δ.Ε.Η., χωρίς καμία δυνατότητα ευελιξίας ή οτιδήποτε άλλο, σε μια διπλή συρρίκνωση, τόσο σε επίπεδο παραγωγικής δυνατότητας και υπενθυμίζω ότι στα σχέδιά μας η Δ.Ε.Η. διατηρεί την παρούσα δυναμικότητά της, καθώς θα είναι μια εταιρεία του 50% που θα παράγει τον ενεργειακό μας τομέα και όχι το 30% που προέβλεπε η «μικρή Δ.Ε.Η.». Δεύτερον, μια ιδιωτικοποιημένη Δ.Ε.Η., που αποτελούσε και διακαή πόθο της προηγούμενης κυβέρνησης.

Παρακάμπτω τα περί της Βενεζουέλας και Αργεντινής. Υπέθεσα και υποθέτω ότι θα συμφωνήσετε ότι ο ΣΥΡΙΖΑ έχει σαφή ευρωπαϊκό προσανατολισμό, ότι ο κ. Τσίπρας έχει μια ισχυρή ευρωπαϊκή παρουσία και να συμφωνήσετε μαζί μου ότι σε δημοκρατικές χώρες μετά τον εκδημοκρατισμό της Λατινικής Αμερικής τη δεκαετία του 90 και του 2000, εμείς, είμαστε μαζί με τους αριστερούς Προέδρους, όχι με τους δεξιούς.

Επίσης, θέλω να πω ότι οι κυβερνητικοί σχεδιασμοί στηρίζουν δύο πράγματα σε σχέση με τα νησιά και την ανάπτυξη των διασυνδέσεων. Υπάρχει ήδη το πρόγραμμα που ολοκληρώνεται για τις Κυκλάδες, θα υπάρξει δεύτερη φάση επέκτασης.

Υποστηρίζουμε τη διασύνδεση της Κρήτης με την Πελοπόννησο και προοπτικά τη διασύνδεση της Κρήτης με την Αττική. Ταυτόχρονα, έχουμε αναλάβει μια ισχυρή πρωτοβουλία, από κοινού με την Ε.Ε., για την ανάπτυξη αυτόνομων ενεργειακών συστημάτων στα υπόλοιπα νησιά. Μια πρωτοβουλία που θα φέρει επί πρόσθετους πόρους στη χώρα και ταυτόχρονα, υπό την αιγίδα της Ε.Ε., θα αποτελέσει μια πολιτική προτεραιότητας για τα επόμενα χρόνια. Νομίζω ότι υπάρχουν και άλλα ερωτήματα, αλλά ο κ. Παναγιωτάκης θα τα απαντήσει καλύτερα από εμένα. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Παναγιωτάκης.

ΕΜΜΑΝΟΥΗΛ ΠΑΝΑΓΙΩΤΑΚΗΣ (Πρόεδρος και Διευθύνων Σύμβουλος της ΔΕΗ Α.Ε.): Ευχαριστώ, κυρία Πρόεδρε. Καταρχάς, ευχαριστώ τους κύριους Βουλευτές που αναγνώρισαν ότι οι διαγωνισμοί εξήχθησαν σωστά και έφεραν τα καλύτερα δυνατά αποτελέσματα. Τον μεν διαγωνισμό για το μαζούτ τον κέρδισαν τα Ελληνικά Πετρέλαια και η Shell, το δε διαγωνισμό για το diesel τον κέρδισε η ΕΚΟ. Όλοι είναι διαφορετικοί σε σχέση με πέρυσι.

Έχω ομαδοποιήσει τα ζητήματα που έθεσαν οι κύριοι Βουλευτές. Το ένα θέμα αφορά στις οφειλές. Θα σας δώσω τα ακριβή νούμερα, τα οποία δεν τα είχαμε δώσει με μεγάλη ακρίβεια, όπως θα σας τα δώσω σήμερα. Στη χαμηλή και στη μέση τάση χρωστάμε, αυτή τη στιγμή, για ΔΕΗ, ΔΕΔΔΗΕ, ΑΔΜΗΕ και ΕΤΜΕΑΡ 1.650, από τα οποία έχουν διακανονιστεί τα 700. Ο δημόσιος τομέας χρωστάει 100 εκατομμύρια, από τα οποία έχουν διακανονιστεί τα 40 εκατομμύρια. Η υψηλή τάση χρωστάει 345 εκατομμύρια από τα οποία έχουν διακανονιστεί τα 60 εκατομμύρια. Συνολικά είναι περίπου 2.100 τα χρέη προς τη Δ.Ε.Η. και έχουν διακανονιστεί 800 εκατομμύρια. Σε αυτά πρέπει να προσθέσουμε και 550 εκατ. από τους τελικούς πελάτες. Ποιοι είναι αυτοί; Είναι οι πελάτες που είτε έχουν κλείσει, είτε έχουν παύσει να ηλεκτροδοτούνται, εξοχικά σπίτια, σπίτια στο χωριό ή επαγγελματίες που έχουν κλείσει τις επιχειρήσεις τους. Μέσα σε αυτούς είναι και εκείνοι που περιμένουν να ισχύσει η υπουργική απόφαση περί απαγόρευσης, αλλαγής προμηθευτή, εάν δεν έχει διακανονίσει ή αν δεν έχει πληρώσει τον προηγούμενο, είναι μέσα σε αυτούς και αυτοί. Δεν μπορώ να σας πω αυτή τη στιγμή το ακριβές ποσό, μπορώ να σας πω ότι δεν είναι πάρα πολύ μεγάλο, είναι περίπου το 10%. Και αν πάμε στο ποια από αυτά τα ανείσπρακτα ποσά -γιατί αυτό μας ενδιαφέρει περισσότερο- αφορούν καθαρά την Δ.Ε.Η., γιατί όπως σας είπα είναι και ΔΕΔΔΗΕ και ΑΔΜΗΕ και ΕΤΜΕΑΡ, όχι ότι δεν πρέπει να εισπραχθούν, αλλά αυτά που ενδιαφέρουν την Δ.Ε.Η. Α.Ε. ως εταιρία είναι στην χαμηλή και στη μέση τάση, 830 εκατομμύρια, εκ των οποίων είναι σε διακανονισμό τα 340 εκατομμύρια, οι δε τελικοί πελάτες μας οφείλουν 250 εκατ..

Η Δ.Ε.Η. λαμβάνει από τη χαμηλή και μέση τάση 830 εκατομμύρια, από την υψηλή τάση 345 εκατομμύρια και 100 εκατομμύρια από το δημόσιο τομέα. Ένα ποσοστό από αυτά είναι ρυθμισμένα, τα 340 εκατ..

ΙΩΑΝΝΗΣ ΜΑΝΙΑΤΗΣ: Ο ΑΔΜΗΕ 100% είναι Δ.Ε.Η., μην τα ξεχωρίζεται.

ΕΜΜΑΝΟΥΗΛ ΠΑΝΑΓΙΩΤΑΚΗΣ (Πρόεδρος και Διευθύνων Σύμβουλος της ΔΕΗ Α.Ε.): Προσέξτε, προσέξτε. Προφανώς και υπάρχει αυτό που λέτε, αλλά η Δ.Ε.Η. ως εταιρία για τον ΔΕΔΔΗΕ και τον ΑΔΜΗΕ είναι εισπράκτορας, αλλά τα νούμερα που θα βάλει στα ταμεία της είναι τα νούμερα που σας είπα και αυτά είναι που έχουν σημασία για τα αποτελέσματα της ως Δ.Ε.Η. Α.Ε..

ΙΩΑΝΝΗΣ ΜΑΝΙΑΤΗΣ: Μα το 100% του ΑΔΜΗΕ δεν είναι δικό σας; Επομένως, δεν σας αφορά;

ΕΜΜΑΝΟΥΗΛ ΠΑΝΑΓΙΩΤΑΚΗΣ (Πρόεδρος και Διευθύνων Σύμβουλος της ΔΕΗ Α.Ε.): Προφανώς μας αφορά, αλλά μιλάω ως εταιρία. Υπάρχει και η μια και η άλλη ανάγνωση. Δεν το λέω για να το ωραιοποιήσω, το λέω διότι αυτή είναι η πραγματικότητα και θα πρέπει να την ξέρουμε. Θα δώσουμε πολύ πιο αναλυτικά στοιχεία τις επόμενες ημέρες. Θεωρώ μια επιτυχία μας την συμφωνία με τη ΛΑΡΚΟ, η οποία αυτή τη στιγμή μας χρωστάει 210 εκ. ευρώ ύστερα, και από την απόφαση της διαιτησίας και έχει χαραχτεί μια προοπτική να είναι συνεπής απέναντι μας και στους τρέχοντες λογαριασμούς, αλλά και να διακανονίσει ένα σημαντικό μέρος από αυτά.

ΔΗΜΗΤΡΙΟΣ ΚΑΜΜΕΝΟΣ: Τι γίνεται με το ιστορικό χρέος της ΛΑΡΚΟ;

ΕΜΜΑΝΟΥΗΛ ΠΑΝΑΓΙΩΤΑΚΗΣ (Πρόεδρος και Διευθύνων Σύμβουλος της ΔΕΗ Α.Ε.): Εχθές πήρε απόφαση το Δ.Σ. της ΛΑΡΚΟ. Θα επικυρωθεί από τη γενική συνέλευση, η οποία θα συνέλθει εντός των επόμενων ημερών. Πιστεύω ότι η συμφωνία διασφαλίζει τη βιωσιμότητα της ΛΑΡΚΟ και τη δυνατότητα της να μας αποπληρώνει.

ΧΑΡΑ ΚΑΦΑΝΤΑΡΗ (Πρόεδρος της Επιτροπής Παραγωγής και Εμπορίου):Το λόγο έχει ο κ. Καμμένος.

ΔΗΜΗΤΡΙΟΣ ΚΑΜΜΕΝΟΣ: Κύριε Πρόεδρε, το ιστορικό των χρεών της ΛΑΡΚΟ είναι σημαντικό. Όχι πολύ ειδικά.

ΓΕΩΡΓΙΟΣ ΣΤΑΘΑΚΗΣ ( Υπουργός Περιβάλλοντος και Ενέργειας):Τόσα προβλήματα μας κληρονόμησε η Ν.Δ., τι να κάνουμε;

ΕΜΜΑΝΟΥΗΛ ΠΑΝΑΓΙΩΤΑΚΗΣ (Πρόεδρος και Διευθύνων Σύμβουλος της ΔΕΗ Α.Ε.): Και σε σχέση με την ερώτηση, ακριβώς πάνω στο θέμα των λογαριασμών, όπως θα είδατε, σε αυτό, ίσως διεκδικούμε κάποια θετική γνώμη. Το έντυπο του λογαριασμού μας είναι πια πολύ απλοποιημένο, δηλαδή μπορεί ο οιοσδήποτε να καταλάβει που πηγαίνουν αυτά, τα οποία πληρώνει. Αυτό έγινε για πρώτη φορά.

ΕΜΜΑΝΟΥΗΛ ΠΑΝΑΓΙΩΤΑΚΗΣ (Πρόεδρος και Διευθύνων Σύμβουλος της ΔΕΗ Α.Ε.): Όταν λέμε ΔΕΔΔΗΕ γράφει από κάτω «Διανομή Ηλεκτρικής Ενέργειας» και δεν το περιγράφει ακριβώς ως «Διαχειριστής Δικτύου».

ΧΡΗΣΤΟΣ ΜΠΟΥΚΩΡΟΣ: Για να ξέρει ο καταναλωτής τι πληρώνει.

ΕΜΜΑΝΟΥΗΛ ΠΑΝΑΓΙΩΤΑΚΗΣ (Πρόεδρος και Διευθύνων Σύμβουλος της ΔΕΗ Α.Ε.): Το παίρνω υπόψη μου και αυτό που λέτε.

ΧΡΗΣΤΟΣ ΜΠΟΥΚΩΡΟΣ: Δεν ισχύει αυτό στον τελευταίο λογαριασμό.

ΕΜΜΑΝΟΥΗΛ ΠΑΝΑΓΙΩΤΑΚΗΣ (Πρόεδρος και Διευθύνων Σύμβουλος της ΔΕΗ Α.Ε.): Προσέξτε, θυμηθείτε τους προηγούμενους λογαριασμούς. Έγινε ένα πολύ μεγάλο βήμα.

ΧΡΗΣΤΟΣ ΜΠΟΥΚΩΡΟΣ: Μια διευκρινιστική ερώτηση, δεν μπορεί να έχετε ενημερωτικό σημείωμα, το οποίο έχετε εσωκλείσει στον λογαριασμό και να λέτε ότι πλέον εξηγούνται όλα τα ακρωνύμια, όλα τα αρκτικόλεξα και να ανοίγει ο καταναλωτής και να βλέπει όλα τα ακρωνύμια ως έχουν. Αλλά εσείς έχετε την εντύπωση ότι ο μέσος πολίτης γνωρίζει τι σημαίνει ΑΠΕ, ΑΔΜΗΕ κ.τ.λ.; Αυτό πώς θα το αντιμετωπίσετε;

ΕΜΜΑΝΟΥΗΛ ΠΑΝΑΓΙΩΤΑΚΗΣ (Πρόεδρος και Διευθύνων Σύμβουλος της ΔΕΗ Α.Ε.): Μα δεν είπαμε ήδη ότι θα εξαφανιστούν τα αρκτικόλεξα; Θα εξηγήσουμε το τι είναι το καθένα. Και θα γράφουμε πλέον ότι ΔΕΔΔΗΕ είναι η διανομή της ηλεκτρικής ενέργειας, ΑΔΜΗΕ είναι η μεταφορά της ηλεκτρικής ενέργειας. Αυτό δεν το ήξερε ο κόσμος μέχρι τώρα. Μπορούμε να το αναλύσουμε και το παίρνουμε υπόψη μας αυτό και να πούμε ότι ΔΕΔΔΗΕ είναι Διαχειριστής Ελληνικού Δικτύου Διανομής Ηλεκτρικής Ενέργειας. Νομίζετε ότι αυτό θα είναι πιο εκλαϊκευμένο από αυτό που λέμε τώρα; Θα το κάνουμε όμως.

Πιστεύω ότι και οι προσλαμβάνουσες παραστάσεις που έχουμε ως Δ.Ε.Η. από αυτό, είναι πάρα πολύ θετικές και μάλιστα, αν βλέπετε στον Τύπο υπάρχουν διαρκώς επιστολές, παρατηρήσεις, ερωτηματικά που δημιουργήθηκαν ακριβώς γιατί υπήρξε αυτή η διαφάνεια. Μέχρι τώρα υπήρχε μια παραίτηση από τους καταναλωτές. Σου λένε ότι δεν μπορούν να καταλάβουν τι είναι αυτά. Μας τα βάζουν και εμείς τα πληρώνουμε. Τώρα όμως μπορούν να εμβαθύνουν περισσότερο. Αυτό για εμάς είναι πάρα πολύ θετικό. Και βέβαια παίρνω υπ' όψη μου και την παρατήρησή σας, για ακόμη μεγαλύτερη ανάλυση και για ακόμη μεγαλύτερη διαφάνεια. Δεν υπάρχει καμία αντίρρηση σε αυτό.

Με την ευκαιρία, θέλω να πω, επειδή ρώτησε και ο άλλος συνάδελφος σας, στη χαμηλή τάση το ποσοστό που παίρνει η Δ.Ε.Η. στο σύνολο του λογαριασμού είναι κατά μέσον όρο 37,8%.Στη μέση τάση το ποσοστό που παίρνει καθαρά η Δ.Ε.Η. είναι γύρω στο 55%. Αυτά είναι κάποια στοιχεία.

Το δεύτερο ζήτημα που τέθηκε είναι για τις αμοιβές των στελεχών. Επειδή ρωτήθηκε και ποια είναι η θέση η δική μας, καταρχάς, θα έχετε δει, ότι παρά το γεγονός ότι υπήρξε η άρση του πλαφόν, για μένα σωστά, στη Δ.Ε.Η. δεν έχει γίνει χρήση αυτού του πράγματος. Πάρθηκαν τα μέτρα, έτσι όπως είπε ο κ. Υπουργός προηγουμένως για τα συγκεκριμένα στελέχη, θέλω να δώσω μια διευκρίνιση. Ο κ. Κορωνιωτάκης τα έχει επιστρέψει τα χρήματα, ο κ. Μπάνας δεν τα έχει επιστρέψει ακόμη και θα δούμε τι θα γίνει.

Επίσης, θέλω να τονίσω ότι η υπηρεσιακή κατάσταση των στελεχών, τα οποία εξακολουθούν να είναι υπάλληλοι του ΑΔΜΗΕΕ ή της Δ.Ε.Η. ή του ΔΕΔΗΕΕ, όταν πάρουν θέση Γενικού Διευθυντή ή θέση ανώτερη ακόμη, όπως είναι ο Διευθύνων Σύμβουλος, επιστρέφουν στην υπηρεσία, δεν απολύονται, γιατί παραμένουν υπάλληλοι και αμείβονται με βάση τα χρήματα, τα οποία έπαιρναν πριν, συν ένα αυξημένο ποσοστό στο επίδομα διευθυντών 10% και αυτό έχει καθιερωθεί από το 2004. Υπάρχει στον κανονισμό λειτουργίας της Δ.Ε.Η. και μεταφέρθηκε και στους κανονισμούς λειτουργίας των δύο αυτών εταιρειών και βέβαια, όλοι τώρα είναι στο πλαφόν δηλαδή, 4631 € μικτά. Δεν ισχύει αυτό το 7000 € και ούτε είναι στην Δ.Ε.Η., αλλά παρέμειναν στον ΑΔΜΗΕΕ. Δεν έχουν δικαίωμα να έρθουν από τον ΑΔΜΗΕΕ στην Δ.Ε.Η. βάσει και της Κοινοτικής Οδηγίας.

Η τοποθέτησή μου πάνω σε αυτό επειδή θέλω να ακουστεί δημόσια και το ανέφερα και στην Πτολεμαΐδα, θεωρώ ότι οι αμοιβές των ανώτατων στελεχών αυτών των επιχειρήσεων και ειδικά μιας επιχείρησης, όπως είναι η Δ.Ε.Η. εισηγμένη στο χρηματιστήριο και σε πολύ έντονο ανταγωνισμό που χρειάζεται να αποκτήσει και νέες δεξιότητες που δεν τις είχε μέχρι τώρα, θα πρέπει να προσδιορίζονται με όρους συμφέροντος της επιχείρησης. Στα πλαίσια ενός στρατηγικού σχεδίου και με γνώμονα την προσέλκυση στελεχών από την αγορά, οι οποίοι διαθέτουν κάποια χαρακτηριστικά και κάποιες δεξιότητες που δεν τις έχουμε εμείς. Προφανώς, βέβαια, σε συγκεκριμένα πλαίσια και όχι με υποκειμενικό κριτήρια. Υπενθυμίζω ότι πριν το 2010 οι αμοιβές των διοικητών της Δ.Ε.Η. ήταν πάνω από τα 15.000 € το μήνα και σε κάποιες περιπτώσεις και 20.000 € το μήνα μικτά.

Το θέμα αυτό της μη παράστασης Πολιτικής Αγωγής της Δ.Ε.Η. στη δίκη που συνεχίζεται αυτή τη στιγμή- που λέγεται κακώς «δική ΓΕΝΟΠ». Δεν είναι «δική ΓΕΝΟΠ» διώκονται 59 άτομα εκ των οποίων γύρω στους 18 είναι συνδικαλιστές της ΓΕΝΟΠ, όλοι οι άλλοι είναι όλες οι πρώην διοικήσεις της Δ.Ε.Η., τα διοικητικά συμβούλια και ανώτατα στελέχη της επιχείρησης, μεταξύ των οποίων, κάποιοι εν ενεργεία.

Η μη παράσταση Πολιτικής Αγωγής δεν σημαίνει κατ' αρχάς, ότι το δικαστήριο δεν μπορεί να διερευνήσει τις όποιες, αν υπάρχουν, έκνομες ενέργειες. Η μη παράσταση έχει την εξής σημασία. Πρώτον, εφόσον επεστράφησαν τα χρήματα επί των ημερών μας, επί των ημερών της δικής μας διοίκησης που είχαν δοθεί και το δάνειο και για μια μελέτη, η οποία έγινε αλλά κόστισε πολύ λιγότερο από τις 300.000 €, επεστράφησαν, λοιπόν, αυτά τα χρήματα και μάλιστα, εντόκως το δάνειο, δεν προκύπτει άμεση ζημιά για την επιχείρηση.

Από κει και πέρα, τώρα, αλλά χρήματα που είχαν δοθεί μέσω Συλλογικών Συμβάσεων, μπορεί να τοποθετηθεί κανείς, όπως θέλει, αν αυτές οι συμβάσεις ήταν σωστές ή λάθος. Όμως, για μένα, δεν προκύπτει ποινικό ζήτημα. Ήταν στα πλαίσια μιας πολιτικής που είχαν οι προηγούμενες διοικήσεις απέναντι στο συνδικαλιστικό κίνημα, ο καθένας την κρίνει όπως θέλει, αλλά για μένα δεν είναι ποινικό. Εν πάση περιπτώσει, το δικαστήριο θα διερευνήσει, -είμαι μάρτυρας κατηγορίας,- οπότε θα ερωτηθώ και θα παραστώ, βέβαια, και τελικά θα βγάλει το καλύτερο αποτέλεσμα.

Όταν η Δ.Ε.Η. βρίσκεται ενώπιον τόσων προκλήσεων, θεωρούμε ότι η οποιαδήποτε εσωστρέφεια, οι εσωτερικές τριβές, δεν πρέπει να υπάρξουν.

Η πολιτική που έχουμε εφαρμόσει από την αρχή που αναλάβαμε - αυτή την επιχείρηση, δηλαδή, - τη διοίκηση αυτής της επιχείρησης, ήταν η φυγή προς το μέλλον και η συσπείρωση όλων των στελεχών - όλων των δυνάμεων, ανεξάρτητα από κομματική προέλευση ή οτιδήποτε άλλο. Εγώ πιστεύω ότι αυτό μας έχει δώσει μια δυναμική για να αντιμετωπίσουμε αυτές τις προκλήσεις.

Ο κ. Αντωνιάδης, πολύ λογικά με ρώτησε για το «project» ΜΕΛΙΤΗΣ για τους κινέζους κ.λπ.. Όπως σας έχω πει προφορικά, κύριε Αντωνιάδη και το έχω πει και σε όλους τους παράγοντες της περιοχής, όπως τον κ. Αντιπεριφερειάρχη, τους Δημάρχους Πτολεμαΐδας και Αμύνταιου, τον κ. Σκρέκα, τον κ. Σέλτσα και άλλους βουλευτές, θα ήθελα να προσέξετε τα εξής.

Οι συζητήσεις βρίσκονται σε προχωρημένο στάδιο. Όταν συμφωνηθεί - και πιστεύω ότι μέσα σε ένα ή δύο μήνες θα συμφωνηθεί - θα γίνουν όλες αυτές οι αναγκαίες διαβουλεύσεις που αναφέρεται. Βέβαια, ήδη υπάρχουν κάποια συμφωνηθέντα, αλλά για αυτά έχει ενημερωθεί και το Εργατικό Κέντρο και όλοι οι παράγοντες. Όταν με το καλό αποφασίσουν οι κινέζοι και πουν την οριστική τους απόφαση ότι προχωράμε μαζί, τότε θα τεθούν όλοι οι όροι και θα γίνουν όλες οι διαβουλεύσεις που πρέπει να γίνουν με την τοπική κοινωνία. Τώρα, θα ήταν κάτι πρωθύστερο.

Εκείνο που θα πρέπει να σας διαβεβαιώσω, είναι - όπως δεσμεύτηκα και μπροστά στον Πρωθυπουργό, γιατί πήγα μαζί τους στον Πρωθυπουργό όταν υπογράψαμε το Memorandum of Understanding (MοU) πέρυσι τον Αύγουστο, είναι - ότι θα εφαρμοστεί απαρέγκλιτα η ελληνική νομοθεσία και οι δουλειές θα γίνουν με Έλληνες εργολάβους.

Επίσης, θα ήθελα να πω ότι η Φλώρινα, θα πρέπει να δει τα σφάλματα που έχουν γίνει σε άλλες περιοχές, όπως την Πτολεμαΐδα κ.λπ. και να μην επαναληφθούν, έτσι ώστε μια τέτοια επένδυση της τάξεως του 1ος δις «να πιάσει πολύ μεγαλύτερο τόπο» από ότι άλλες επενδύσεις που κάναμε στην Πτολεμαΐδα ή στην Κοζάνη ή την Μεγαλόπολη. Δηλαδή, να μην είναι μόνον η πρόσκαιρη απασχόληση των ανθρώπων στις εγκαταστάσεις της Δ.Ε.Η., αλλά να ανέβει τεχνολογικά και επιχειρηματικά για να παίξει πρωταγωνιστικό ρόλο και στην ευρύτερη περιοχή. Γιατί, όπως έχουμε πει, είναι το «προκεχωρημένο» φυλάκιο της χώρας μας.

Δυστυχώς, τα μερίδια της «Δ.Ε.Η. Ανανεώσιμες», είναι πολύ χαμηλά. Γενικά, θα έχετε δει ότι δεν αναφέρομαι στο παρελθόν και κοιτάω τι θα κάνουμε στο μέλλον, είναι το μόνο που αναφέρομαι. Από σφάλματα σοβαρά που έχουν γίνει, η «Δ.Ε.Η. Ανανεώσιμες» έχει μόνον το 3% του μεριδίου της αγοράς των ανανεώσιμων.

Τώρα επεξεργάζεται ένα business plan, με το οποίο επιδιώκουμε σαν στρατηγικό στόχο να γίνει ένας από τους βασικούς παίκτες και εάν όχι «ο leader» στη χώρα μας στο θέμα των ανανεώσιμων πηγών. Γιατί, βέβαια, οι ανανεώσιμες πηγές ενέργειας δεν έχουν σταματήσει εδώ, έγινε η πρώτη παρτίδα, αλλά το μέλλον είναι μπροστά μας.

Στα πλαίσια αυτά, επιδιώκουμε να αναπτύξουμε και τις άλλες μορφές, όπως π.χ. την γεωθερμία. Θα πρέπει να ξέρετε ότι η Δ.Ε.Η. έχει ξοδέψει για έρευνες για την γεωθερμία, 62 εκατ. τις προηγούμενες δεκαετίες και γεωθερμία ακόμη δεν έχουμε.

Εγώ, πιστεύω ότι και με την εξέλιξη της τεχνολογίας, αλλά και με πιο προσεκτικές μεθοδεύσεις και βέβαια, σε πλήρη συνδιαλλαγή με τις τοπικές κοινωνίες, θα προχωρήσουμε στην ανάπτυξη της γεωθερμίας και ειδικά στα νησιά των Κυκλάδων και όχι μόνον.

Η ανάπτυξη της γεωθερμίας στα νησιά των Κυκλάδων, θα αλλάξει τελείως την αρχιτεκτονική της τροφοδοσίας της νησιωτικής Ελλάδας. Γιατί όλα τα νησιά των Κυκλάδων και ίσως και πιο κάτω, εξαιτίας της γεωθερμίας μπορούν να διασυνδεθούν με το διασυνδεδεμένο σύστημα και να απαλλαγούμε μαζί με άλλα μέτρα που ανέφερε ο κ. Υπουργός, από την εξάρτησή μας από το πετρέλαιο, το ντίζελ και το μαζούτ.

Βέβαια, συμφωνώ και με τον κ. Συρμαλένιο, που είπε ότι θα πρέπει να υπάρχει ένας χωροταξικός σχεδιασμός, οι τοπικές κοινωνίες πρέπει να το κάνουν αυτό. Δεν μπορεί να προσβληθεί ούτε το περιβάλλον ούτε οι παραδόσεις, αλλά από την άλλη πλευρά μην στρεφόμαστε και εναντίον των ΑΠΕ. Πρέπει να βρούμε μια ισορροπία κάθε φορά. Αυτό είχα πει και σε ένα συνέδριο πέρυσι, που έκανε η Περιφέρεια Κρήτης, στο Ηράκλειο.

Όσον αφορά στις οφειλές των ΤΟΕΒ, πράγματι θυμάμαι πέρυσι τη συνάντησή μας η οποία ήταν και συγκινητική συνάντηση, διότι βλέποντας τους ανθρώπους της δουλειάς, τους αγρότες να με ρωτούν «θα σπείρουμε, κύριε Πρόεδρε, φέτος ή δεν θα σπείρουμε;»

Τους απάντησα «θα σπείρετε», όπως και φέτος θα σπείρουν.

Το ζήτημα είναι κάνουμε διευκολύνσεις και πολλές φορές, δεν αναφέρομαι στους συγκεκριμένους, δεν υπάρχει το νοικοκύρεμα που πρέπει από τις ΤΟΕΒ, όπως δεν υπάρχει και από τις δημοτικές επιχειρήσεις ύδρευσης και αποχέτευσης. Το ρεύμα κοστίζει. Και αυτή η εξυπηρέτηση κοστίζει. Είναι σε χαμηλές τιμές για να βοηθήσουμε τις ΤΟΕΒ να κάνουν εξοικονόμηση όσο μπορούν, αλλά και εκείνοι θα πρέπει να είναι πιο τακτικοί στις πληρωμές, διότι όσο αφήνονται αυτοί οι λογαριασμοί τόσο γίνονται δυσκολότερα εξυπηρετήσιμοι.

ΧΡΗΣΤΟΣ ΜΠΟΥΚΩΡΟΣ : *Ομιλεί εκτός μικροφώνου.*

ΕΜΜΑΝΟΥΗΛ ΠΑΝΑΓΙΩΤΑΚΗΣ (Πρόεδρος και Διευθύνων Σύμβουλος της ΔΕΗ Α.Ε.): Για αυτό θα κάνουμε και περισσότερες δόσεις και κάνουμε περισσότερες δόσεις, και επίσης, βεβαίως, είμαι πρόθυμος να επαναλάβουμε την περσυνή συνάντηση με χαρά μου, αλλά μπορείτε να τους μεταφέρετε ή και εάν με ακούν τώρα, ότι θα σπείρουν οι άνθρωποι, δεν θα τους αφήσουμε χωρίς σπορά. Καταλαβαίνετε, όμως, και σκεφθείτε και τις άλλες ερωτήσεις που μας τέθηκαν σε σχέση με την οικονομική κατάσταση της ΔΕΗ και με τη ρευστότητα κ.λπ. Όλα πρέπει να γίνουν και να είναι ισχυρή η ΔΕΗ για να παίζει και αυτό το ρόλο. Επίσης θα αναφερθώ και εγώ στο θέμα της μικρής ΔΕΗ.

ΧΡΗΣΤΟΣ ΜΠΟΥΚΩΡΟΣ : *Ομιλεί εκτός μικροφώνου.*

Υπάρχουν κάποια ερωτήματα αναπάντητα.

ΕΜΜΑΝΟΥΗΛ ΠΑΝΑΓΙΩΤΑΚΗΣ (Πρόεδρος και Διευθύνων Σύμβουλος της ΔΕΗ Α.Ε.): Σε αυτά τα ερωτήματα θα απαντήσουν οι συνεργάτες μου. Εγώ θα μιλήσω και για τα ΝΟΜΕ. Όπως γνωρίζετε έχουμε τοποθετηθεί για τα ΝΟΜΕ. Καταρχάς, να δούμε σε τι πλαίσιο κινούμαστε. Η ΔΕΗ μέσα σε δύο ή τρία χρόνια πρέπει να κάνει εξαιτίας της ευρωπαϊκής πολιτικής αυτά που δεν έγιναν τα προηγούμενα 15 χρόνια. Δηλαδή, να ανοίξει πλήρως ο ανταγωνισμός. Μέχρι τώρα δεν άνοιξε. Τις αιτίες τις γνωρίζετε πολύ καλύτερα από εμένα και δεν θέλω να αναφέρομαι στο τι κακό έγινε στο παρελθόν.

Στο θέμα της «μικρής» ΔΕΗ ήμουν και είμαι αντίθετος, το λέω καθαρά. Καταρχάς, δεν νομίζω ότι δεν υπήρχε περίπτωση η ΔΕΗ να πάρει αυτό το ποσό που είπατε, κύριε Μανιάτη, δηλαδή, 5 δις ευρώ.

ΙΩΑΝΝΗΣ ΜΑΝΙΑΤΗΣ : Δύο δις απευθείας και τρία δις με την επένδυση με την Μελίτη ΙΙ.

ΕΜΜΑΝΟΥΗΛ ΠΑΝΑΓΙΩΤΑΚΗΣ (Πρόεδρος και Διευθύνων Σύμβουλος της ΔΕΗ Α.Ε.): Δεν δοκιμάστηκε σε καμία διαγωνιστική διαδικασία. Ούτε υπήρχε καμία προσφορά. Δεν έχω υπόψη μου κάτι τέτοιο.

ΙΩΑΝΝΗΣ ΜΑΝΙΑΤΗΣ : Μα δεν χρησιμοποιήθηκε, κύριε Πρόεδρε, ακυρώθηκε αμέσως.

ΕΜΜΑΝΟΥΗΛ ΠΑΝΑΓΙΩΤΑΚΗΣ (Πρόεδρος της Διευθύνων Σύμβουλος της ΔΕΗ Α.Ε.): Άρα, πώς λέμε ότι μπορούσε να πάρει 5 δις;

ΙΩΑΝΝΗΣ ΜΑΝΙΑΤΗΣ : Να ρωτήσετε τον προηγούμενο Διοικητή από εσάς, ο οποίος είχε κάνει τις πρώτες επαφές.

ΕΜΜΑΝΟΥΗΛ ΠΑΝΑΓΙΩΤΑΚΗΣ (Πρόεδρος και Διευθύνων Σύμβουλος της ΔΕΗ Α.Ε): Δεν μου είχε αναφέρει κάτι τέτοιο.

Τα ΝΟΜΕ είναι ένας μηχανισμός, ο οποίος έγινε για να διευκολυνθεί το άνοιγμα της αγοράς. Εμείς το αμφισβητήσαμε ως επιχείρηση, όπως γνωρίζετε και αντί για αυτό προτείναμε τη δημιουργία θυγατρικών εταιρειών με πελάτες μας, επάνω στο πράγμα για το οποίο εργαζόμαστε τώρα, τους οποίους θα πουλήσουμε στους ανταγωνιστές μας ή σε όποιον ενδιαφέρεται.

Θα ήθελα να σας πω το εξής, το μέγα πρόβλημα αυτή τη στιγμή της ΔΕΗ είναι ότι παράγει πολύ λιγότερο από αυτό που πουλάει που σημαίνει ότι αναγκάζεται και αγοράζει για να πουλήσει.

Αυτό είναι επικίνδυνο και το είδαμε με την τελευταία κρίση. Το είδαμε την τελευταία κρίση που ανέβηκε η οριακή τιμή του συστήματος, η χονδρική τιμή και υποχρεωνόταν η ΔΕΗ να αγοράζει με 80 και 100 ευρώ την μεγαβατώρα και να πουλάει με 60,70,45 ανάλογα με τον πελάτη. Αυτό μας συσσώρευσε αρκετές δεκάδες εκατομμύρια ζημιά. Επίσης, για το άνοιγμα της αγοράς, να έχετε υπόψη σας το εξής στοιχείο.

Για να φτάσει η ΔΕΗ στο 50%, εάν δεν εξαιρεθούν ορισμένα τμήματα της πελατείας, τα οποία, ούτως ή άλλως παραμένουν στην ΔΕΗ, όπως είναι οι ευάλωτοι καταναλωτές, όπως είναι η υψηλή τάση κ.λπ., θα πρέπει οι ανταγωνιστές μας μέχρι το 2020 να πάρουν πάνω από 4.500 εκατ. ρολόγια. Αυτή τη στιγμή έχουν κάτω από 150.000. Δεν νομίζω ότι είναι στη στρατηγική ή στις δυνατότητες κανενός από τους ανταγωνιστές μας να επενδύσουν, να οργανωθούν, να ρισκάρουν και να δημιουργήσουν αυτούς τους μηχανισμούς και να πάρουν τα 4500 εκατ. ρολόγια. Καταναλωτές δηλαδή.

Γι’ αυτό κάναμε αυτή την πρόταση προς την Κυβέρνηση βέβαια και την παρουσιάσαμε και στα τεχνικά κλιμάκια στα οποία διευκρινίζω έτσι για να είμαστε καθαροί γιατί έχουν γραφτεί ορισμένα πράγματα, η ΔΕΗ δεν διαπραγματεύεται, η ΔΕΗ παρουσίασε την πρότασή της και έδωσε ότι στοιχεία της ζητήθηκαν, η διαπραγμάτευση ανήκει στην Κυβέρνηση προφανώς και άποψή μας είναι ότι έτσι μόνο μπορεί να ανοίξει η αγορά. Μόνο με αυτό τον τρόπο. Πώληση μονάδων όπως λένε οι ίδιοι πάλι δεν οδηγεί πουθενά, διότι δεν υπάρχει τέτοια επάρκεια καταρχάς σε μονάδες ειδικά υδροηλεκτρικά που ζητούν. Τα υδροηλεκτρικά δεν μπορούν να παράξουν τόση ενέργεια, ώστε να εξυπηρετήσουνε τόσο μεγάλο πελατολόγιο και να βγάλουν και κέρδος. Θα πω δύο λόγια και θα τελειώσω με αυτό για το πως βλέπω την κατάσταση και το μέλλον της ΔΕΗ.

Καταρχάς, μου δίνεται η ευκαιρία να πω ακριβώς τι είπα στην Πτολεμαΐδα. Ρωτήθηκα από τοπικό δημοσιογράφο γιατί καθυστερούμε τις πληρωμές στους τοπικούς εργολάβους των ορυχείων του σταθμού κ.λπ. που πράγματι υπάρχει μία μικρή καθυστέρηση τώρα, μεγαλύτερη από το παρελθόν. Τους είπα αυτό οφείλεται σε θέματα ρευστότητας που έχουμε λόγω του ότι ο ρυθμός είσπραξης των λογαριασμών δεν είναι αυτός που πρέπει, ώστε να καλύπτουμε τις ανάγκες μας γιατί εμείς δεν «στοκάρουμε» χρήματα ούτε τα καταθέτουμε πουθενά. Η ΔΕΗ ότι εισπράττει το δίνει κατευθείαν στην αγορά. Τους είπα λοιπόν ότι βάζουμε προτεραιότητες και η πρώτη προτεραιότητα που βάζουμε είναι η ασφάλεια εφοδιασμού, π.χ. δεν μπορούμε να αφήσουμε τα νησιά χωρίς ρεύμα και να μην πληρώσουμε το πετρέλαιο. Η ασφάλεια γενικά της κατανάλωσης.

Δεύτερον, ότι μας υποχρεώνει ο νόμος φόρο, ασφαλιστικές εισφορές, Φ.Π.Α. κ.λπ. και τρίτον τις οφειλές μας προς διεθνείς οργανισμούς, ομόλογα κ.λπ., για τα οποία μάλιστα λέω ότι εάν δεν τα πληρώσουμε, θα μας κηρύξουν σε χρεοκοπία και αυτό θα έχει κάνει γενικότερη ζημιά στη χώρα μας. Αυτή ακριβώς ήταν η τοποθέτησή μας. Βέβαια χρησιμοποίησα αυτή τη λέξη και ίσως εξ αυτού του λόγου γράφτηκαν όλα αυτά τα δημοσιεύματα. Δεν σημαίνει ότι η ΔΕΗ είναι σε κατάσταση χρεοκοπίας. Μάλιστα για να απαντήσω και για το ομόλογο είναι 200 εκατ. τον Απρίλιο το είπε σωστά κάποιος κύριος Βουλευτής. Στη συνέντευξη στη Πτολεμαΐδα είχε γίνει λάθος, ίσως οφείλεται σε εμένα. Αυτά τα χρήματα είναι εξασφαλισμένα και μάλιστα, μπορώ να σας πω ότι είχαμε ένα θετικό νέο από εκεί που ήταν η απόδοση του ομολόγου 18% έπεσε αυτές τις μέρες το ομόλογο του Απριλίου στο 6,5%. Αυτή η πτώση δείχνει μια εμπιστοσύνη των αγορών ότι θα προχωρήσουμε και θα είμαστε συνεπείς στις πληρωμές μας.

Η ζημιά το 2015 οφείλεται σε αύξηση των προβλέψεων.

Θα μπορούσαμε να κάναμε λογιστικά τρικ και να μην εμφανίζουμε, αλλά αυτό δεν είναι σωστό και σαν μια επιχείρηση σαν τη δική μας και μια επιχείρηση εισηγμένη στο Χρηματιστήριο. που υπόκεινται σε όλους αυτούς τους ελέγχους και στο κάτω κάτω είναι μια επιχείρηση που πρέπει να έχει πλήρη διαφάνεια, ώστε να γίνεται και οι πολιτικές επιλογές που χρειάζονται, εφόσον ελέγχεται από το Δημόσιο, ώστε να επιλύονται και να μην «κουκουλώνονται» τα προβλήματα. Πρέπει να ξέρετε ότι οι προβλέψεις μας είναι πάρα πολύ αυστηρές, θέλω να πω το εξής, καταρχάς τα ληξιπρόθεσμα, σας είπα πόσα είναι σήμερα, δεν έχω της 31/12/2014, έχω την 31/1/2015, που ήταν 1,711 δισεκατομμύρια ευρώ και όχι 1 δις όπως ακούστηκε και ήταν στις 31 Ιανουαρίου 2015.

Η πολιτική μας με τα ληξιπρόθεσμα έγινε μέχρι τώρα με τους τρόπους που έχετε διαπιστώσει, με διευκολύνσεις, με πιέσεις στους μεγαλύτερους οφειλέτες, πολλοί από τους οποίους αποδείχθηκαν στρατηγικοί κακοπληρωτές, δηλαδή, αυτοί που χρωστούν πάνω από 3.000 ευρώ και είναι 85.000 άτομα, αυτοί χρωστούν 500 εκατομμύρια συνολικά, όχι μόνο για τη Δ.Ε.Η., ότι εισπράττουμε. Αυτούς αποφασίσαμε να τους πιέσουμε πάρα πολύ και πρέπει να ξέρετε ότι σε πολλούς κόπηκε το ρεύμα. Στο 65% από αυτούς που κόπηκε το ρεύμα, επανασυνδέθηκαν μόνοι τους αυθαίρετα και αυτό είναι ένα ζήτημα γενικότερο, το οποίο πρέπει να μας απασχολήσει συνολικά σαν ελληνική κοινωνία. Δεν μπορεί ο άλλος έτσι αυθαίρετα να θεωρεί ότι μπορεί να δρα έτσι, αυτό είναι ρευματοκλοπή, όπως και να το κάνουμε.

Αλλά είναι ένας διαρκής αγώνας, θεωρούμε όμως ότι αυτές οι πολιτικές των διευκολύνσεων και το κοινωνικό πρόσωπο και όλα αυτά έχουν φτάσει περίπου στα όριά τους, έτσι λοιπόν έχουμε αποφασίσει να προχωρήσουμε σε πιο αποφασιστικές μεθόδους, θα προσλάβουμε εταιρία, η οποία έχει μεγαλύτερη εξειδίκευση στο θέμα της συλλογής οφειλομένων και με διεθνή εμπειρία, όπου έχουν συστήματα δικά τους, δεν πάει το μυαλό σας σε «factory» και αυτά, έχουν συστήματα δικά τους, που αναλύουν την πελατεία με βάση ιστορικά στοιχεία, έχουν λογισμικά με τα οποία αναλύουν την κατάσταση του κάθε πελάτη, με πολύ πιο -θα πω την έκφραση- «σοφιστικέ μεθόδους» και πιστεύουμε, μας έχουν υποσχεθεί ότι η εισπραξιμότητα μπορεί να αυξηθεί πάνω από 10%.

Αυτό θα είναι πάρα πολύ σημαντικό και θα μας δώσει πολύ μεγάλη ανάσα, για να μην πω διασφάλιση. Όπως επίσης, δεν θα διστάσουμε να προχωρήσουμε και σε αυτό που λέγεται «securitisation», δηλαδή, σε τιτλοποίηση, υπάρχουν μεγάλα διεθνή Funds, Τράπεζες και η Bank of America και η Deutsche Bank και η HSBC, όλοι, οι οποίοι μπορούν να χρηματοδοτήσουν τις οφειλές, τα ληξιπρόθεσμα, εάν δουν ότι έχεις ένα αξιόπιστο μηχανισμό συλλογής τους. Άρα, θα αξιοποιήσουμε και αυτό, εντός των ημερών, γενικά η Δ.Ε.Η., όπως είπα σε λίγα χρόνια πρέπει να κάνει αυτά που δεν έγιναν δεκαετίες. Έχουμε χαράξει μια στρατηγική ότι η Δ.Ε.Η. του μέλλοντος, όπως είπε και ο κ. Υπουργός, και μάλιστα του άμεσου μέλλοντος θα είναι μικρότερη στον ηλεκτρισμό στην Ελλάδα, αλλά θα είναι η ισχυρότερη και μεγαλύτερη εταιρεία.

Διότι, θα ασχοληθούμε και με άλλα προϊόντα στην Ελλάδα, όπως για παράδειγμα το φυσικό αέριο, τα ηλεκτρικά αυτοκίνητα και θα αναπτύξουμε περισσότερο τη διεθνή μας δραστηριότητα. Έχουμε ένα ισχυρό brand name, μια ισχυρή παρουσία και θα αξιοποιήσουμε την ευρωπαϊκή ενεργειακή ολοκλήρωση και ιδιαίτερα την περιφερειακή αγορά των Βαλκανίων και της Ιταλίας, που είναι η περιφερειακή ενεργειακή αγορά της Ε.Ε. που μας αφορά.

Ο στόχος μας είναι να καταστούμε να καταστούμε εκ των leader σε αυτήν την αγορά. Προϋπόθεση βέβαια για αυτό και εδώ αφορά και την πολιτική ηγεσία και το κοινοβούλιο είναι να δοθούν στην Δ.Ε.Η. τα εργαλεία εκείνα με τα οποία θα μπορέσει να δράσει περισσότερο ως επιχείρηση και λιγότερο ως δημόσιος οργανισμός.

Επιχείρηση, ελεγχόμενη από το δημόσιο με δημόσιο μάνατζμεντ, αλλά κυρίως επιχείρηση, ώστε να μπορέσουμε να κάνουμε και τις συμμαχίες μας, να προσλάβουμε, να δημιουργήσουμε μια νέα γενιά μηχανικών κοντά στους παλαιότερους που έχουμε, που είναι αρκετά παλιοί πια να αποκτήσουν την εμπειρία και τις δεξιότητες τις δικές τους και στα υδροηλεκτρικά και στα θερμοηλεκτρικά ώστε να αναπτύξουμε αυτήν την δραστηριότητα που είπα προηγουμένως.

Αυτά, κυρία Πρόεδρε, ευχαριστώ πολύ.

ΧΑΡΑ ΚΑΦΑΝΤΑΡΗ: Τον λόγο έχει ο κ. Καραθανασόπουλος.

ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Η αφορμή ήταν η τοποθέτηση του κ. Παναγιωτάκη, ιδιαίτερα το τελευταίο κομμάτι για το μέλλον της Δ.Ε.Η.. Το κράτος είναι ο βασικός μέτοχος, έχει την πλειοψηφία. Θέλω να ξέρω αν η κυβέρνηση καλύπτει πολιτικά τις επιδιώξεις της Δ.Ε.Η. να προσλάβει εισπρακτική εταιρία για τα οφειλόμενα και να πωλήσει τα οφειλόμενα στα διάφορα funds. Άρα, αυτό είναι πολιτική επιλογή της Κυβέρνησης.

Και βεβαίως, εδώ πέρα θα έπρεπε να υπάρχει μια συζήτηση επί της ουσίας, όχι για το πώς θα κερδίσει η Δ.Ε.Η. αλλά για το πώς θα αντιμετωπισθούν τα ζητήματα της ενεργειακής φτώχειας που είναι πολύ μεγάλο κομμάτι των λαϊκών στρωμάτων. Δεν μπορεί να καλύψει τις ανάγκες την στιγμή που υπάρχουν τεράστιες πηγές ανεκμετάλλευτες και αναξιοποίητες για να μπορέσεις να αντιμετωπίσεις αυτό το ζήτημα όταν μπαίνει ως κριτήριο το καπιταλιστικό κέρδος και η απελευθέρωση της αγοράς.

ΧΑΡΑ ΚΑΦΑΝΤΑΡΗ: Τον λόγο έχει ο κ. Μανιάτης.

ΙΩΑΝΝΗΣ ΜΑΝΙΑΤΗΣ: Κυρία Πρόεδρε, με συγχωρείτε, εσείς καταλάβατε αν η Κυβέρνηση θα δώσει το 66% του ΔΕΣΦΑ, ναι ή όχι; Γιατί εγώ δεν το κατάλαβα. Θέλω να ρωτήσω τον Υπουργό.

ΧΑΡΑ ΚΑΦΑΝΤΑΡΗ: Ωραία, κάντε ερώτημα και αν θέλει ο κ. Υπουργός στο κλείσιμο να πει κάτι παραπάνω.

Τον λόγο έχει ο κ. Σκρέκας.

ΚΩΝΣΤΑΝΤΙΝΟΣ ΣΚΡΕΚΑΣ: Θα ήθελα να δηλώσω ότι κατανοώ την προσπάθεια του Προέδρου της Δ.Ε.Η. να λύσει το πρόβλημα γιατί υπάρχει σοβαρό πρόβλημα και αυτό εμείς ως Ν.Δ. να ξέρετε ότι θα το στηρίξουμε με όλες μας τις δυνάμεις γιατί είναι θέμα εθνικό πέρα και πάνω από κόμματα.

Αλλά, θα ήθελα μια ξεκάθαρη απάντηση αν στο επιχειρηματικό πλάνο του 2017 έχει συνυπολογισθεί η μείωση του μικτού περιθωρίου της εταιρίας και αν πραγματικά αυτό το νούμερο το οποίο εγώ προσωπικά με δικούς μου προσωπικούς υπολογισμούς τους έχω βγάλει ότι το μεικτό περιθώριο της εταιρίας με βάση τη συμφωνία της κυβέρνησης που έχει κάνει με τους θεσμούς και τη νομοθεσία θα μειωθεί κατά 700 εκατ. ευρώ τέλος του 2017. Αν ισχύσουν αυτά που έχει συμφωνήσει η Κυβέρνηση.

Μια απάντηση ναι ή όχι και πόσο είναι.

ΕΜΜΑΝΟΥΗΛ ΠΑΝΑΓΙΩΤΑΚΗΣ (Προέδρος και Διευθύνων Σύμβουλος της Δ.Ε.Η. Α.Ε.): Απλώς θέλω να πω στον κ. Καραθανασόπουλο ότι δεν θα εκχωρήσουμε δάνεια, δεν θα εκχωρήσουμε τις οφειλές. Δεν υπάρχει τέτοιο πράγμα.

Βλάπτουν μια κατηγορία πελατών, η οποία χρωστάει για παράδειγμα 500 εκατ. ευρώ, μπορεί να έρθει η τράπεζα και να σου προπληρώσει έναντι ποσοστού, τα 250 εκατ. ευρώ. Αυτό είναι και δεν σημαίνει εκχώρηση αυτό, δεν σημαίνει ότι τα δίνουμε και τα εισπράττουν εκείνοι, η Δ.Ε.Η. θα είναι πάντα, αυτό το ξεκαθαρίζουμε.

Σε ό,τι αφορά τα οικονομικά αποτελέσματα του 2017, όχι δεν τα έχουμε κάνει, ο προϋπολογισμός μας είναι θετικότερος, δεν έχω υπόψη μου αυτή τη στιγμή να σας πω, πάντως δεν θα έχουμε ζημιές το 2017, δεν έχουμε προϋπολογίσει, θα έχουμε κάποια προβλήματα ρευστότητας, τα οποία εφόσον πάει καλά η υπόθεση του ΑΔΜΗΕ- που πιστεύω ότι θα πάει καλά- και φυσικά η βελτίωση των «ληξιπρόθεσμων», δεν θα έχουμε πρόβλημα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε, το λόγο έχει ο Υπουργός, ο κ. Σταθάκης.

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος Και Ενέργειας): Νομίζω ότι είναι σαφές, ότι η Κυβέρνηση νομοθετεί και φτιάχνει πλαίσιο και η Δ.Ε.Η. είναι πλήρως φυσικά αυτόνομη εταιρία, έχει τα δικά της σχέδια, την δική της πολιτική, διότι είναι μια εταιρεία- που έχει βεβαίως το Δημόσιο το 51%- αλλά είναι μια εταιρεία η οποία είναι εισηγμένη στο Χρηματιστήριο, συνεπώς η απάντηση δεν υπάρχει. Η Κυβέρνηση φτιάχνει ένα πλαίσιο και παρεμβαίνει νομοθετικά και θεσμικά και όχι με άλλο τρόπο στη λειτουργία της Δ.Ε.Η..

Το δεύτερο θέμα που θίξατε και αφορά την ενεργειακή φτώχεια, είναι πάρα πολύ σοβαρό. Καθώς απελευθερώνεται η αγορά της ενέργειας - που θα απελευθερωθεί και πρέπει να απελευθερωθεί, διότι θα δημιουργήσει ένα στοιχειώδη ανταγωνισμό που μπορεί να είναι ωφέλιμος και για τους καταναλωτές – ο δεύτερος πυλώνας αυτής της πολιτικής είναι η αντιμετώπιση του προβλήματος της ενεργειακής φτώχειας. Εκεί έχουν γίνει, μέχρι στιγμής, συγκεκριμένα πράγματα, όπως το κοινωνικό τιμολόγιο και άλλα πράγματα, αλλά αυτός ο πυλώνας θα ισχυροποιηθεί ακόμα πιο πολύ τα αμέσως επόμενα χρόνια, με πολλά επιπρόσθετα εργαλεία, που επιδιώκουν να αντιμετωπίσουν το πρόβλημα της ενεργειακής φτώχειας. Μέρος αυτού του πυλώνα είναι και διάφορες άλλες πρωτοβουλίες που θα γίνουν σύντομα όπως οι ενεργειακοί συνεταιρισμοί, η αυτοπαραγωγή, η αυτοκατανάλωση κ.τ.λ., αλλά ταυτόχρονα και ένα μεγάλο «πακέτο» αντιμετώπισης, μεσοπρόθεσμα σε βάθος χρόνου, του θέματος της ενεργειακής φτώχειας, που θα αποτελέσει βασικό πυλώνα μαζί με όλο το άλλο πλέγμα πολιτικής.

ΧΑΡΑ ΚΑΦΑΝΤΑΡΗ(Πρόεδρος της Επιτροπής): Ευχαριστούμε, το λόγο έχει ο κ.Αραβαντινός, Γενικός Διευθυντής Υποστηρικτικών Λειτουργιών της Δ.Ε.Η..

ΝΙΚΟΛΑΟΣ ΑΡΑΒΑΝΤΙΝΟΣ( Γενικός Διευθυντής Υποστηρικτικών Λειτουργιών της Δ.Ε.Η.): Θέλω να διευκρινίσω 3 σημεία στους σε ό,τι αφορά τα καύσιμα και 3 σημεία σε ό,τι αφορά τα ταχυδρομικά τέλη.

Γιατί δεν κάνουμε αγορές για δύο χρόνια;

Η απάντηση είναι απλή, γιατί οι traders δεν είναι θετικοί σε μακροχρόνιες συμβάσεις, γιατί ανεβάζουν τον κίνδυνό τους και αυτό ανεβάζει τις τιμές.

Επίσης, δεν έχουμε αποθηκευτική ικανότητα για περισσότερο από τα αποθέματα ασφαλείας και επίσης θα χρειαζόταν να δεσμεύσουμε πολύ μεγάλο κεφαλαίο κίνησης, αν προαγοράζαμε μεγάλες ποσότητες καυσίμων.

Για τα συγκριτικά στοιχεία με άλλες αγορές, ξέρουμε ότι στην Κύπρο, στην Δεκέλεια, αγόρασαν το 2017, φέτος δηλαδή, με premium 22.68 δολάρια ανά mt και στα Βασιλικά με 21,37 δολάρια ανά mt, ενώ εμείς στο Λαύριο αγοράζουμε με 10,9, επομένως είναι πολύ καλή η τιμή που έχουμε πετύχει.

Σε ό,τι αφορά την διατήρηση των ίδιων ανθρώπων στις ίδιες θέσεις για 7 και 10 χρόνια, ο Διευθυντής Προμηθειών που έχει και την ευθύνη και των καυσίμων κάθεται δεξιά μου, έχει αναλάβει το 2013, ο Διευθυντής Κλάδου που είχε μέχρι πέρυσι την ειδικότερη ευθύνη των καυσίμων, έχει μετακινηθεί πια σε άλλη θέση και δεν ασχολείται με τα καύσιμα, 2 κατώτερα στελέχη, είναι ακριβές ότι είναι αρκετά χρόνια, δεν ξέρω αν είναι 7 ή 10, πάντως είναι πριν το 2012.

Σε ό,τι αφορά τα ταχυδρομικά τέλη, πότε τα πληρώνουμε και αν χρωστάμε:

Η σύμβαση προβλέπει, ότι πληρώνουμε τον 3ο μήνα μετά την παροχή της υπηρεσίας, έχουμε πληρώσει και τον Οκτώβριο, εντός των ημερών θα πληρώσουμε και τον Νοέμβριο.

Σε ό,τι αφορά, εάν πληρώνει ή όχι ο πελάτης εκεί που δεν έχουμε κατάστημα είναι ακριβές.

Εκεί που δεν έχουμε κατάστημα και ο πελάτης επιθυμεί να πληρώσει στα ΕΛΤΑ, επιβαρύνεται με ένα μικρό τίμημα.

Ωστόσο, υπάρχουν δωρεάν ηλεκτρονικοί τρόποι πληρωμής. Το e - POS δουλεύει θαυμάσια και ηλεκτρονικά και δεν επιβαρύνεται σε τίποτα ο πελάτης.

Σε ό,τι αφορά στη μείωση του χαρτιού και τη συνεργασία με τράπεζες, ήδη, έχουμε συνεργασία με όλες τις τράπεζες και τις πέντε, έχουμε σε όλα τα καταστήματα POS και στο site υπάρχει e-POS για να πληρώνει ο πελάτης με κάρτα.

Έχουμε σύμβαση με τα διατραπεζικά συστήματα και πολύ σύντομα θα βγάλουμε ηλεκτρονικό λογαριασμό, που θα μοιάζει με αυτόν που βλέπετε τώρα στο e-Bill info, που θα είναι ένας αληθινός λογαριασμός, ψηφιακά υπογεγραμμένος, φορολογικό στοιχείο και θα προσπαθήσουμε να τον κάνουμε και μηνιαίο για να διευκολύνουμε τις χρηματοροές.

Επίσης, έχουμε στα σκαριά και διαδραστικές εφαρμογές σε smartphone, tablet ή laptop, ώστε ο πελάτης να έχει όλη την πληροφόρηση που χρειάζεται.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε πάρα πολύ και ενημερώνω το Σώμα, ότι ολοκληρώθηκε η συνεδρίαση.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι Bουλευτές κ.κ.: Βράντζα Παναγιώτα, Βαρδάκης Σωκράτης, Δημαράς Γιώργος, Κοζομπόλη Παναγιώτα, Δρίτσας Θεόδωρος, Γκιόλας Ιωάννης, Καραγιάννης Γιάννης, Καρακώστα Εύη, Καραναστάσης Απόστολος, Καφαντάρη Χαρά, Μπαλωμενάκης Αντώνης, Ουρσουζίδης Γιώργος, Ριζούλης Ανδρέας, Σέλτσας Κωνσταντίνος, Σιμορέλης Χρήστος, Σπαρτινός Κώστας, Συρμαλένιος Νίκος, Αντωνιάδης Ιωάννης, Γιόγιακας Βασίλειος, Μπακογιάννη Θεοδώρα (Ντόρα), Μπουκώρος Χρήστος, Μπούρας Αθανάσιος, Σκρέκας Κωνσταντίνος, Αμυράς Γεώργιος, Γεωργιάδης Μάριος και Θεοχάρης Θεοχάρης (Χάρης).

Στο σημείο αυτό και περί ώρα 15.20΄ λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**